title: Lordi (yhtye)

text: Samana vuonna Lordi esiintyi useissa musiikkitapahtumissa Suomessa ja ulkomailla, etenkin Saksassa, jossa Lordi oli mukana keväällä "Wacken Open Air Roadshow" -kiertueella. Lordi teki myös muutamia keikkoja Saksassa Nightwishin lämmittelijänä. Tästä oli Lordille hyötyä, sillä Nightwish oli jo saavuttanut vankan suosion Saksassa ja yhteisten konserttien ansiosta Lordikin sai alueella tunnettavuutta. Myöhemmin Lordi sai Saksan jakelusopimuksen Drakkarilta, joka jakeli myös Nightwishin levyjä.


title: Lordi (yhtye)

text: Yhtyeen varsinaisena läpimurtokonserttina voitiin pitää vuoden 2003 Raumanmeren juhannusta, jonka päälavalla Lordi esiintyi. Konsertti kuvattiin ja esitettiin saman vuoden aikana Yle TV2 -kanavalla. Konsertissa Lordi esitti "Get Heavy" -debyyttialbumin kappaleita ja cover-version Alice Cooperin kappaleesta "He’s Back (Man Behind the Mask)".


title: Lordi (yhtye)

text: Helmikuussa 2004 Lordi aloitti seuraavan studioalbuminsa äänittämisen. Tällä kertaa tuottajana toimi Hiili Hiilesmaa, jonka kanssa työskentely sujui joutuisasti. 14. huhtikuuta 2004 yhtyeen "The Monsterican Dream" -nimen saanut toinen albumi julkaistiin. Sen tunnetuimpia kappaleita ovat singleinäkin julkaistut ”My Heaven Is Your Hell” ja ”Blood Red Sandman”. Albumin ilmestyessä yhtyeen uudistetut puvut ja naamarit uudistettiin. Lordi oli myös kuvannut lyhytelokuvan nimeltä "The Kin" ennen äänityksiä, ja se julkaistiin albumin erikoispainoksen mukana tulevalla DVD:llä. Siinä Lordin jäsenet tosin esiintyivät vain sivurooleissa. Elokuva ei auttanut herättämään kiinnostusta, vaan albumista tuli yhtyeen tähän asti huonoiten menestynyt. "The Monsterican Dreamin" myynti ylitti kultarajan vuonna 2006, ja nykyisin albumia on myyty noin 33 000 kappaletta. Platinarajan albumi ylitti vuonna 2007.


title: Lordi (yhtye)

text: Albumin julkaisun jälkeen Tomi ”Mr. Lordi” Putaansuu kävi Tukholmassa haastattelemassa Kiss-yhtyeen Gene Simmonsia Inferno-lehteen. Samalla hän lahjoitti Simmonsille Lordin esikoisalbumin. Myöhemmin Simmonsin assistentti ilmoitti Putaansuulle, että yksi Lordi-albumi voitaisiin julkaista Yhdysvalloissa Simmonsin levymerkillä, mutta jos yhtye haluaisi myyntituloista itselleen osuuden, olisi parempi julkaista se Kissin levy-yhtiön, Sanctuary Recordsin, kautta. Sanctuary ei kuitenkaan halunnut julkaista kumpaakaan albumia erikseen vaan päätti koostaa kokoelmalevyn albumien parhaista kappaleista. Kokoelmalle annettiin nimi "The Monster Show". Taloudellisten ongelmien vuoksi kokoelma jäikin julkaisematta Yhdysvalloissa, ja se ilmestyi ainoastaan Isossa-Britanniassa ja muutamassa muussa Euroopan maassa. Kokoelman johdosta Lordi teki keväällä 2005 "European Monstour" -kiertueen Euroopassa, jonka aikana yhtyeen sisäinen ilmapiiri kiristyi ja johti jäsenten välisiin riitoihin. Tämän vuoksi kiertueen loputtua Mr. Lordi erotti yhtyeen kosketinsoittajan Erna Siikavirran.


title: Lordi (yhtye)

text: Myöhemmin samana vuonna basisti Niko ”Kalma” Hurme halusi erota henkilökohtaisten syiden takia. Kalman päätökseen vaikutti muun muassa hänen nelilapsinen perheensä ja yhtyeen silloinen huono taloudellinen tila. Tomi ”Mr. Lordi” Putaansuu yritti saada Hurmeen pysymään yhtyeessä ehdottamalla tälle, että hän soittaisi vain suurimmilla kiertueilla ja muille keikoille yhtyeeseen palkattaisiin sijainen, jolle tehtäisiin oma hirviöasuste. Hurme ei suostunut Mr. Lordin ehdotukseen, sillä hän halusi olla yhtyeessä mukana joko täysillä (joka ei hänen osaltaan ollut silloisen elämäntilanteen vuoksi mahdollista), tai ei ollenkaan. Hän kuitenkin soitti basso-osuudet tulevalle "The Arockalypse" -albumille. Hurme erosi yhtyeestä vain hieman ennen kuin Lordi ilmoittautui mukaan Suomen euroviisukarsintoihin.


title: Lordi (yhtye)

text: Uusina jäseninä yhtyeeseen liittyivät kosketinsoittaja Leena ”Awa” Peisa ja basisti Samer ”OX” el Nahhal. Kokoonpanon muuttumisen myötä uusille jäsenille kehitettiin uudet esiintymisasut. Awan hirviöasu esitti viktoriaanista naiskummitusta.. Koska edellinen basisti Kalma oli ollut suosittu hahmo, OX-hahmosta tehtiin Kalman ”isoveli” tekemällä OXin naamiosta Kalmaa muistuttava pääkallo. OXin nimeksi suunniteltiin alun perin el Nahhalin oikeaa etunimeä ”Sameria”. Koska ”Samer” on egyptiläinen nimi, Putaansuu päätti lopulta, että kuulostaisi naurettavalta, jos egyptiläisessä hard rock -yhtyeessä olisi jäsen nimeltä ”Tapani”. Samer el Nahhalin hahmolle annettiin nimi ”OX”, koska se tarkoittaa härkää, ja el Nahhalin hirviöhahmolla oli härän pää.


title: Lordi (yhtye)

text: Lordi kutsuttiin osallistumaan vuoden 2006 Suomen euroviisukarsintoihin, jotka se voitti vahvistuksenaan Thunderstone-yhtyeen Pasi Rantanen taustalauluissa, ja pääsi näin edustamaan Suomea Eurovision laulukilpailussa 2006 kappaleellaan ”Hard Rock Hallelujah”. Lordi sai voittonsa myötä iltapäivälehtien kaiken huomion. Julkisuus ei ollut aluksi pelkästään myönteistä. Jotkut muun muassa pitivät yhtyeen valintaa pyhäinhäväistyksenä ja huonona vitsinä (Isä Mitro), tai merkkinä suomalaisten huonosta itsetunnosta (Alexander Stubb). Yhtyettä syytettiin myös saatananpalvonnasta – esimerkiksi Karjalohjan kirkkoherra Heikki Linnavirta piti Lordin kappaletta ”epävireisenä ylistyslauluna saatanalle”. Yhtyeen jäsenet kiistivät väitteet johdonmukaisesti. Iltapäivälehdet kirjoittivat myös siitä, että Lordille vuonna 2001 treenikämppää vuokranneen Osuuskunta BSE-Productionsin puheenjohtaja Otto Pankakoski tuomittiin myöhemmin elinkautiseen Kampin autopommista.


title: Lordi (yhtye)

text: Lordi oli myös kansainvälisesti yksi seuratuimpia Euroviisujen kilpailijoita. Yhtye herätti mediassa myönteistä kiinnostusta, mutta jotkut ulkomaiset tahot syyttivät Lordia saatananpalvonnasta. Kyproksella Suomen esikatseluvideo kiellettiin.


title: Lordi (yhtye)

text: Lauantaina 20. toukokuuta 2006 Lordi esiintyi Ateenan Euroviisuissa ja teki historiaa voittamalla kilpailun ensimmäisenä Suomen edustajana. ”Hard Rock Hallelujah” sai 292 pistettä, joka oli kaikkien aikojen piste-ennätys kunnes Norjan Alexander Rybak löi sen vuoden 2009 Euroviisuissa 387 pisteellä. Vain kolme maata – Armenia, Albania ja Monaco – eivät antaneet ainuttakaan pistettä Suomelle. Kahdeksan maata antoi Suomelle täydet 12 pistettä. Lordi oli myös semifinaalin ykkönen ja sai siinäkin 292 pistettä, mikä oli historiallista, sillä Lordi oli ensimmäinen sekä semifinaalin että finaalin voittanut kilpailija Euroviisuissa.


title: Lordi (yhtye)

text:
Rovaniemeläislähtöinen Lordin keulahahmo Tomi Putaansuu palkittiin tontilla ja yhtyeen muut jäsenet Rovaniemen kaupungin kunniakansalaisuudella. Rovaniemellä järjestetyssä kansanjuhlassa kaupungin Sampo-aukio nimettiin Lordin aukioksi, ja Lapin liitto myönsi Lapin vuoden 2006 aluekehittäjäpalkinnon yhtyeelle. Muille yhtyeen jäsenille osoitettiin myös kunnoitusta: rumpali Kitan mukaan nimettiin nuorisokeskus hänen kotiseudullaan Karkkilassa, ja kitaristi Amenin entisen koulun lähelle Mäntsälään pystytettiin kiviveistos, joka sai nimen ”Hard Rock”. Myös kosketinsoittaja Awa sai palkinnon, joka oli Porvoon kaupungin myöntämä 500 euron stipendi. Lordille on myös suunnitteilla juhlaraha. Idean nosti esille silloinen eduskunnan puhemies Paavo Lipponen eduskunnan satavuotisjuhlarahan lyömisen yhteydessä. Lordi sai tunnustusta myös hakkeripiireissä: Linus Torvalds julkaisi Linux-ytimen version 2.6.17-rc5 lempinimellä ”Lordi Rules”.
Lordin voitonjuhlat järjestettiin 26. toukokuuta 2006 Helsingin Kauppatorilla, jota oli paikalla katsomassa yli 80 000 ihmistä. Lordin konsertti juhlassa kuvattiin ja julkaistiin myöhemmin DVD:llä "Market Square Massacre" Ennen yhtyeen esiintymistä rikottiin karaoken maailmanennätys, kun yleisö lauloi ”Hard Rock Hallelujah” -kappaletta taustakankaalle heijastettujen laulunsanojen mukana. Tilaisuuden yhteydessä presidentti Tarja Halonen palkitsi Lordin Suomalaisen työn liiton pronssisella avainlipulla.


title: Lordi (yhtye)

text: Huolimatta siitä, että Lordi oli tiedotustilaisuudessa pyytänyt tiedotusvälineitä olemaan julkaisematta valokuvia yhtyeen jäsenistä ilman esiintymisasuja, brittiläiset lehdet Daily Mail ja The Sun sekä ruotsalainen Expressen julkaisivat 22. toukokuuta kuvan, jota he väittivät vanhaksi kuvaksi Lordista ilman naamaria.


title: Lordi (yhtye)

text: Samassa kuussa 7 päivää -lehti julkaisi vanhan, aikoinaan Helsingin Sanomien Nyt-viikkoliitteessä julkaistun valokuvan Tomi Putaansuusta ilman hirviöpukua, minkä seurauksena Internetissä avattiin vetoomus lehden boikotoimiseksi. Adressi keräsi yli 221 000 nimeä (joista valtaosan kerrotaan olleen todellisia). Myös mainostajat kiinnittivät tapaukseen huomiota ja sen johdosta muun muassa Olvi keskeytti mainoskampanjansa lehdessä. Lehti pyysi Lordilta myöhemmin anteeksi verkkosivuillaan julkaistussa viestissä. Saman kustantamon Katso!-lehti julkaisi pian kuvat muista Lordin jäsenistä naamioitta, mutta vielä saman päivän aikana julkaistiin samanlainen anteeksipyyntö.


title: Lordi (yhtye)

text: Kyläkauppias Vesa Keskinen osti Mr. Lordin Ateenassa kerran käyttämän kasvonaamion YLE:n huutokaupassa kesällä 2006 6 701 eurolla. Hinnasta muodostuu käännettynä päivämäärä 1. heinäkuuta 2006, jolloin järjestettiin Keskisen Miljoona Rock -musiikkifestivaali. Naamio luovutettiin 28. kesäkuuta 2006 YLE:n Isossa Pajassa, ja se on esillä Tuurin kyläkaupan musiikkiosastolla.


title: Lordi (yhtye)

text: Euroviisuvoiton jälkeen Suomessa markkinoijat ottivat Lordin omakseen. Huoltoasemaketju Esso mainosti nakkisämpylöitään sloganilla "Hard Dog Hallelujah" ja Pepsi mainosti juomiaan lauseella "Hard Drink Hallelujah". Syyskuussa ilmestyi Olvin valmistama Lordi Cola, joissa oli Tomi Putaansuun suunnittelemat pulloetiketit. Lokakuussa 2006 ilmestyi kahta lajia Lordi-makeisia Putaansuun suunnittelemiin pusseihin pakattuna. Syksyllä 2006 Lordi ikuistettiin Sampo-konsernin Mastercard-, Visa (luottoyritys)- ja Visa Electron -kortteihin. Suomen Posti Oyj (nyk. Posti) julkaisi 9. toukokuuta 2007 postimerkkiarkin, jonka aiheena ovat Eurovision laulukilpailut. Arkissa on neljä erikoismuotoista postimerkkiä (à 70 snt), joista yhden merkin aiheena oli Lordi Putaansuun piirtämänä kuvana. Muitakin oheistuotteita valmistettiin yhtyeelle kuten kaksi kirjaa ja kolme sarjakuva-albumia.


title: Lordi (yhtye)

text: Lordin kolmas albumi "The Arockalypse" oli julkaistu 1. maaliskuuta 2006 ennen Euroviisuhuumaa. Sillä vierailivat Kissin kitaristi Bruce Kulick, Acceptin laulaja Udo Dirkschneider, Twisted Sisterin keulakuva Dee Snider sekä saman yhtyeen kitaristi Jay Jay French, joka soitti soolon ”The Chainsaw Buffet” -kappaleessa.


title: Lordi (yhtye)

text: Euroviisuvoiton jälkeen Lordin taustajoukoissa tehtiin muutoksia ja vakinaiseksi kiertuemanageriksi palkattiin siihen asti yhtyeen pyrotekniikasta vastannut Tommi Niemi. Yhtyeen palkkalistoilla olleet työntekijät joutuivat Euroviisujen myötä kasvaneen suosion vuoksi jättämään muut päivätyönsä ja keskittymään täysillä Lordin kiertueisiin.


title: Lordi (yhtye)

text:
Syksyllä 2006 Lordi aloitti "Bringing Back the Balls to Europe" -kiertueen, jonka ensimmäisestä konsertista Tukholmassa julkaistiin helmikuussa 2007 DVD "Bringing Back the Balls to Stockholm 2006". Kiertue päättyi yllätykseen, sillä viimeisellä keikalla Lontoossa 31. lokakuuta lavalle nousi myös yhtyeen entinen basisti, Niko ”Kalma” Hurme.
Marraskuussa 2006 Lordi oli pääesiintyjänä MTV Europe Music Awards -gaalassa, minkä lisäksi Mr. Lordi jakoi parhaan rockyhtyeen tai -artistin palkinnon. Samoihin aikoihin yhtyeen manageriksi ryhtyi yhdysvaltalainen Bill Aucoin, joka tunnetaan muun muassa Kissin alkuperäisenä managerina, joka oli keskeisessä osassa Kissin läpimurron teossa 1970-luvulla.


title: Lordi (yhtye)

text:
Keväällä 2007 yhtye palkittiin viidesti Emma-gaalassa. Lordi voitti sarjoissa vuoden 2006 paras yhtye, vuoden kappale ”Hard Rock Hallelujah”, vuoden myydyin albumi "The Arockalypse" 92 724 kappaleella, sekä vienti-Emman ja uutena palkintona jaettavan E-Emman ”Hard Rock Hallelujahille” poikkeuksellisella tavalla musiikin digitaali- ja mobiilimyyntiä lisänneenä kappaleena. Samoihin aikoihin Lordi teki lyhyet kiertueet Baltiassa ja Japanissa. Toukokuussa yhtye oli mukana Helsingin Euroviisuissa ja avasi kilpailut esittämällä voittokappaleensa ”Hard Rock Hallelujah”.
Alkukesästä 2007 Lordi osallistui "Dark Floors" -kauhuelokuvan kuvauksiin, ja lähti sitten Pohjois-Amerikkaan esiintymään "The OzzFest" -festivaalikiertueella, joka alkoi heinäkuussa. Lordi on toinen suomalainen yhtye, joka esiintyi OzzFestissä. HIM Esiintyi OzzFestissä 2005. Kiertueen aikana yhtye sai paljon negatiivista palautetta yhdysvaltalaisilta kriitikoilta. The New York Times -sanomalehti ihmetteli, miten yhtye onnistui voittamaan Euroviisut. Chicago Sun-Timesin mukaan yhtye oli joukko ”suomalaisia ääliöitä”, jotka pukeutuivat typerästi ja soittivat typerää musiikkia. Kritiikkiä esittivät myös The Indianapolis Star sekä News-Gazette. Lordi itse oli esiintymisiinsä ja yleisöön tyytyväinen ja keikat olivat kiertueella lähes loppuunmyytyjä.


title: Lordi (yhtye)

text: Kiertueen aikana yhtyeen jäsenet olivat kovan rasituksen alla, sillä parhaimmillaan keikkapaikoilla lämpötila oli 40–50 astetta. Kiertueen päätähti, Ozzy Osbourne oli huolissaan Lordin jäsenten terveydestä kuumuuden takia. Hän oli tosin lyönyt vetoa yhtyeensä jäsenten kanssa siitä, milloin joku yhtyeen jäsenistä pyörtyisi tai jopa kuolisi keikan jälkeen.


title: Lordi (yhtye)

text: "Ozzfest"-kiertueen päätyttyä elokuun lopussa Lordi vietti lyhyen tauon. Syyskuussa ilmoitettiin, että yhtye lähtisi 12. lokakuuta 2007 kuun loppuun kestävälle uudelle kiertueelle Yhdysvaltoihin Type O Negativen lämmittelijänä. Kiertueen aikana yhtyeen kiertuehenkilökunta joutui väkivallan kohteeksi, kun yhtyeen kiertuemanageri Rikk Scholvinckia ja turvamiestä kohti ammuttiin konsertin jälkeen. Kukaan ei loukaantunut. Ampujat olivat yhdysvaltalaisia rikollisia, jotka pakenivat paikalta varastetulla autolla ennen kuin poliisit ehtivät paikalle. Kiertueen päätyttyä yhtye palasi Suomeen äänittämään "Dark Floors" -kauhuelokuvaan tunnuskappaletta, joka julkaistiin myös singlenä.


title: Lordi (yhtye)

text: "Dark Floors – The Lordi Motion Picture" on Lordin ideoima kauhuelokuva, joka suunnattiin kansainvälisille markkinoille. Elokuva tuli ensi-iltaan Suomessa 8. helmikuuta 2008. Islannissa ja Virossa elokuva sai ensi-iltansa 29. helmikuuta 2008. Muut maat vahvistivat ensi-ilta-aikataulunsa myöhemmin keväällä. Kauhuelokuva esitettiin aluksi Pohjoismaissa ja myöhemmin maailmanlaajuisesti. "Dark Floorsin" ohjasi Pete Riski, joka on ohjannut lähes kaikki Lordin musiikkivideot. Elokuvan tuotantoyhtiö on Solar Films, tuottaja Markus Selin ja käsikirjoittaja Pekka Lehtosaari. Projekti sai alkunsa Mr. Lordin haastattelusta, jossa hän pyysi Seliniä ottamaan häneen yhteyttä elokuvaidean merkeissä. "Dark Floorsia" on luonnehdittu perinnetietoiseksi, aidoksi kauhuelokuvaksi sekä psykologiseksi trilleriksi. "Dark Floors" on saanut vaikutteita etenkin 1980-luvun yhdysvaltalaisista kauhuelokuvista. Vaikutteita on haettu myös japanilaisesta tuotannosta.


title: Lordi (yhtye)

text: Elokuva sai maailman ensi-iltansa Oulun Energia -areenalla 6. helmikuuta 2008. Kyseessä oli Suomen kaikkien aikojen suurin elokuvanäytös. Maailman ensi-illan järjestivät elokuvan osarahoittaja POEM ja elokuvan tuotantoyhtiö Solar Films. Yhteistyökumppaneina toimivat Oulun Kärpät, Scandic-hotelli ja Finnkino. Paikalle saapui 3 700 katsojaa. Alun perin jäähallissa oli 4 500 paikkaa, mutta jättikokoisen valkokankaan, kooltaan 15,5 x 6,3 metriä sekä lavan ja esitystekniikan tarvitseman tilan takia katsomossa oli paikkoja ennakoitua vähemmän, 3 700. Tilaisuudessa oli 70 median edustajaa eri puolilta maailmaa. Näytännön jälkeen Lordi esiintyi tapahtumassa. Tuotantoyhtiö vahvisti asian tammikuussa 2008. Tapahtumaa edeltäneeseen päivään mennessä sali oli loppuunmyyty.


title: Lordi (yhtye)

text: Elokuva sai kriitikoilta erittäin negatiivisen vastaanoton, tosin elokuvan teknistä toteutusta pidettiin lähes kaikissa arvioissa hyvänä. Useimmissa arvosteluissa on elokuvalle annettu kaksi tähteä. "Dark Floorsin" hyvinä puolina on pidetty sen sopimista kansainväliseen levitykseen, suurella vaivalla tehtyjä lavasteita ja näyttäviä erikoistehosteita. Osa kriitikoista oli kuitenkin sitä mieltä, että elokuvan juoni on hajanainen eikä se tarjoa kokeneemmille kauhuelokuvien katsojille mitään uutta. Kriitikoiden mukaan elokuvaan on haettu liikaa vaikutteita muista kauhuelokuvista, joka tekee elokuvasta hajanaisen ja vanhaa toistavan. Kriitikko Antti Tohka kirjoittaa, että ”valitettavasti ulkokultaisuus onkin ainoa hyvä asia masentavan heppoisessa elokuvassa.” Tatu Junni kehuu elokuvan ulkoasua, mutta toteaa, että ”käsikirjoitus, erikoistehosteet ja näyttelijät varmistavat kuitenkin sen, että elokuva on paha pettymys jopa armottomimmalle Lordi-fanille.”


title: Lordi (yhtye)

text: "Dark Floorsin" menestys Suomessa ei vastannut odotuksia ensi-iltaviikonloppuna. Elokuva sai Finnkinon teattereissa perjantaina 8. helmikuuta noin 1 500 ja lauantaina 9. helmikuuta vajaat 1 800 katsojaa. Ensi-iltanaan perjantaina "Dark Floors" oli Finnkinon katsotuin elokuva, mutta lauantaina vasta viidenneksi katsotuin. Finnkinon ohjelmistopäällikkö Timo Räisänen kuvailee kauhua hyvin herkäksi tyylilajiksi: "Dark Floors on hyvin erikoinen tapaus. Se on kotimainen elokuvatapaus, josta voi tulla mitä tahansa. Ilmiö on niin yksin, ettei vertailupohjaa ole."


title: Lordi (yhtye)

text: Lähes heti elokuvan ensi-illan jälkeen "Dark Floorsia" alettiin markkinoida Berliinin elokuvajuhlilla, missä elokuva sai huomattavasti paremman vastaanoton kuin kotimaassaan. MTV3:n haastattelussa Markus Selin kertoi olleensa erittäin iloinen siitä, miten "Dark Floorsia" saatiin myytyä Berliinissä. Hänen mukaansa elokuva on saatu myytyä noin 25 maahan, muun muassa Baltiaan ja kaikkiin IVY-maihin. Elokuva tuli suoraan dvd-levitykseen Yhdysvalloissa 14. lokakuuta 2008.


title: Lordi (yhtye)

text: Lordi aloitti neljännen albuminsa nauhoitukset keväällä 2008 ja albumi julkaistiin 29. lokakuuta 2008. Tapansa mukaan yhtye uudisti hirviöpukunsa albumin julkaisua varten. Levy sisälsi edeltäjiensä tavoin melodista hard rockia ja heavy metalia, mutta vastaavasti enemmän kauhutematiikkaa kuin Lordin aiemmat levyt. Albumin nimeksi varmistui "Deadache", ja sen on tuottanut Nino Laurenne. Ennen levyn valmistumista paljastettiin, että sillä kuultaisiin enemmän pianosooloja kuin edeltävällä ja että kappaleessa "Missing Miss Charlene" kuultaisiin lapsikuoroa. Levyn ensimmäinen single oli nimeltään "Bite It Like a Bulldog", joka julkaistiin 3. syyskuuta 2008. Kappale sai ensisoittonsa radiossa Radio Rockin iltapäivässä perjantaina 15. elokuuta 2008 kello 15.


title: Lordi (yhtye)

text: Maaliskuussa 2008 Lordi esiintyi Uudessa-Seelannissa, ja elokuvaohjaaja Peter Jackson sekä joukko erikoistehostestudio Weta Workshopin työntekijöitä olivat nähneet yhtyeen keikan. Putaansuu sai kutsun Uuteen-Seelantiin Weta Workshopin erikoistehostestudioille. Lordin uuden lavashow’n yksityiskohtia ideoitiin yhdessä Wetan tiimin kanssa. Vierailun aikana syntyi piirustuksia ja valmiita tehosteita. Uudet Lordin siivet tehtiin Batman-elokuvassa käytettyjen siipien piirustusten pohjalta.


title: Lordi (yhtye)

text: Yhtyeen kiertuemanageri Rikk Scholvinck lupasi helmikuussa 2008, että ensimmäinen Lordi-figuurisarja tulisi markkinoille samaan aikaan uuden albumin kanssa, mutta ennen albumin julkaisua yhtye ilmoitti, etteivät he olleet toistaiseksi tehneet sopimusta minkään yrityksen kanssa niiden valmistamisesta. Levyn äänityksen vuoksi Lordi esiintyi kesällä 2008 harvakseltaan.


title: Lordi (yhtye)

text: Lordi ilmoitti ennen levyn ilmestymistä olevansa tietoinen siitä, ettei "Deadache" tule ainakaan Suomessa myymään edeltäjänsä tavoin. ”"Se on sanomattakin selvää, että viisut vääristivät edellislevyn tilannetta ja tämä ei voi myydä missään tapauksessa saman verran Euroopassa tai varsinkaan Suomessa. Tiedämme, että todennäköisesti Suomessa levy leimataan flopiksi, vaikka se myisi tuplaplatinaa, kun se ei myy 100 000 kappaletta"”, Tomi Putaansuu sanoi Iltalehdessä elokuussa 2008.


title: Lordi (yhtye)

text: Lokakuussa 2008 "Kauppalehti" uutisoi Lordin euroviisuvoiton jälkeen perustetun Lordi Enterprises -yhtiön tuottaneen tappiota ensimmäisellä, joulukuuhun 2007 kestäneellä tilikaudellaan. Yhtiö teki yli 15 kuukauden mittaisella tilikaudellaan 711 967 euron liikevaihdolla lähes 54 000 euroa tappiota. Lehden mukaan yllättävää on myös se, että yli vuoden mittaiselta tilikaudelta palkkoja on maksettu vain 105 697 euroa yhtiössä keskimäärin kuudelle työntekijälle. Tasaosuuksin jaettuna tämä tekisi vain vajaa 1 200 euroa kuussa per työntekijä, johon lukeutuvat myös yhtyeen jäsenet. Rahaa yhtiöllä oli tilillä vuoden 2008 alussa vain 6 255 euroa. Yhtiön likviditeetti on muutoinkin tiukalla, sillä vuodenvaihteessa yrityksellä oli rahaa vain 56 277 euroa, kun laskuja löytyi pelkkinä ostovelkoina 74 896 euroa. Kun muuta lyhytaikaista velkaa oli vielä noin 30 000 euroa, lähtökohdat toiselle tilivuodelle olivat jo huonot. Usko ei ole kuitenkaan loppunut hallituksen jäseniltä, sillä sen mukaan tappio katetaan myöhemmin kertyvillä voitoilla eikä erillisiin toimiin oman pääoman korjaamiseksi ryhdytä.


title: Lordi (yhtye)

text:
Myöhemmin yhtiön edustaja kertoi Kauppalehdelle, että Lordi Enterprisesin ”oma pääoma on positiivinen ja vanhat tappiot katettu”.
Yrityksen edustajan mukaan yhtiön tilanne on nyt hyvä. Käytännössä tämä tarkoittaa kymmenien tuhansien eurojen tuloja yhtiölle.


title: Lordi (yhtye)

text:
Myös Tomi Putaansuu kommentoi yhtiön tilinpäätöstä ja lehdistön kirjoittelua aiheesta "Iltalehden" haastattelussa toteamalla, ettei yhtiön tappiollinen tilinpäätös ollut yhtyeelle yllätys.
"Deadachen" julkaisun myötä Lordi teki marraskuussa kiertueen Yhdysvalloissa yhdessä Lizzy Bordenin kanssa. Yhtye esiintyi Conan O’Brienin kutsusta 6. marraskuuta suositussa "Late Night With Conan O’Brien" -ohjelmassa kaikkien aikojen ensimmäisenä suomalaisyhtyeenä. Lordi esitti ohjelmassa kappaleensa ”Bite It Like a Bulldog”.


title: Lordi (yhtye)

text: "Deadache" ei ole menestynyt edeltäjänsä "The Arockalypsen" tavoin. Suomessa albumi nousi julkaisuviikollaan albumilistan 5. sijalle, mutta tippui seuraavalla viikolla jo 20. sijalle. "Deadache" on päässyt Suomen lisäksi listoille muun muassa Ruotsissa, Saksassa, Isossa-Britanniassa ja Itävallassa. Yhdysvalloissa albumia myytiin ensimmäisen viikon aikana 1700 kappaletta.


title: Lordi (yhtye)

text: Tomi Putaansuu vietti syyskuussa 2009 viikon Los Angelesissa entisen Kiss-kitaristi Bruce Kulickin sekä Jeremy Rubolinon kanssa kirjoittaen materiaalia Lordin viidennelle studioalbumille. Kirjoitussessio tuotti kaksi uutta kappaletta, "Cut Off My Head" ja "Call Off The Wedding", joista jälkimmäinen päätyi itse levylle. Yhtyeen jäsenet kirjoittivat kappaleita vuoden 2009 lopussa ottaen entistäkin enemmän vaikutteita 1980-luvun heavy metalista.


title: Lordi (yhtye)

text: Vuoden 2010 alussa yhtyeen miettiessä uudelle albumilleen tuottajaa kitaristi Jussi Sydänmaa ehdotti vitsillä saksalaista tuottajaa Michael Wageneria, joka on tuottanut albumeita muun muassa Acceptille, Ozzy Osbournelle ja Mötley Crüelle. Levy-yhtiö ottikin Sydänmaan vitsin tosissaan ja kysyi Wageneria Lordin tuottajaksi, ja tämä suostui tarjoukseen. Yhtye hoiti studiosessiot Wagenerin WireWorld-studiolla Nashvillessä helmi-huhtikuussa 2010. Yhtye piti studiopäiväkirjaa Twitterissä ja Bloggerissa.


title: Lordi (yhtye)

text: Studiosessioiden lomassa yhtye ehti myös keikkailla ja soitti muutamalla keikalla "This Is Heavy Metal" -kappaleen tulevalta albumilta. Kappale julkaistiin digitaalisena singlenä 9. elokuuta ja myöhemmin myyntiin tuli 200 kappaleen rajoitettu painos, jota myytiin ainoastaan Rokkikauppa-nettikaupassa. Kappaleesta tehtiin myös musiikkivideo, jossa ensimmäistä kertaa Lordin musiikkivideohistoriassa hyödynnettiin CGI-tekniikkaa.


title: Lordi (yhtye)

text: Yhtye julkaisi päivitetyt esiintymisasunsa ja "Babez For Breakfast" -albumin kansikuvan elokuun 2010 alussa. Putaansuu oli maalannut kansikuvaksi alastoman naisen ylävartalon pitelemässä sylissään Lordi-vauvaa, joka on puraissut rintaa niin että siitä vuotaa verta. Putaansuun mukaan levy-yhtiö ei alun perinkään ollut halukas julkaisemaan levyä kyseisellä kansikuvalla, ja kansikuva olikin joutunut levy-yhtiön sensuurin kohteeksi tämän rajaamalla alkuperäistä maalausta. Sensuurista huolimatta kansi herätti kohua mediassa. Albumi julkaistiin 15. syyskuuta, ja sen myötä yhtye lähti "Europe For Breakfast" -kiertueelle Eurooppaan.


title: Lordi (yhtye)

text: Elokuussa Lordi ehti tehdä myös jälleen uuden aluevaltauksen, kun Lapland Studio julkaisi iPhonelle suunnitellun Lordi-videopelin.


title: Lordi (yhtye)

text: 4. lokakuuta 2010 yhtye ilmoitti, ettei rumpali Sampsa ”Kita” Astala enää kuulu yhtyeeseen. Syyksi yhtye ilmoitti, että Astala haluaa jatkaa musiikillista uraansa ilman Kita-hahmoa ja maskia, mikä ei sovi muille yhtyeen jäsenille. Kitan eroaminen Lordista ei vaikuttanut yhtyeen kiertueeseen. Lokakuun lopussa yhtye julkisti uuden rumpalinsa, Tonmi "Otus" Lillmanin, jolle Putaansuu oli valmistanut Otus-hahmon esiintymisasun viikossa. Lillmanin liityttyä Lordiin hänellä oli heti edessään yli 30 keikkaa kattava Euroopan-kiertue yhtyeen kanssa.


title: Lordi (yhtye)

text: Mr. Lordi ilmoittautui mukaan Nelosen "Kuorosota"-ohjelmaan vuonna 2011, minkä seurauksena yhtye vietti puoli vuotta keikkataukoa lukuun ottamatta yhtä Saksan keikkaa, jota yhtye ei saanut peruutettua. "Kuorosodan" myötä Mr. Lordi myöntyi puhumaan suomea kameran edessä, vaikka aiemmin yhtyeen jäsenet antoivat suomenkielisiä haastatteluja vain selin kameraan. Tämän poikkeuksen myötä Mr. Lordi alkoi myös puhua Suomen keikoillaan aiemmin vain ulkomaiden keikoilla nähtyjä "välispiikkejä".


title: Lordi (yhtye)

text: Mr. Lordin ollessa "Kuorosodassa" ja yhtyeen pitäessä keikkataukoa kitaristi Amen vieraili soittamassa kitaraa Markus Strieglin keikalla marraskuussa 2011.


title: Lordi (yhtye)

text: Vuonna 2012 oli kulunut kaksikymmentä vuotta Lordin perustamisesta ja kymmenen vuotta ensimmäisestä julkaistusta studioalbumista "Get Heavystä". Sen kunniaksi yhtye julkaisi arkistojen aarteita sisältävän kokoelma-albumin "Scarchives Vol. 1 CD+DVD".


title: Lordi (yhtye)

text: Yhtyeen rumpali Tonmi "Otus" Lillman menehtyi helmikuussa 2012. Lillman soitti rumpuja Lordin keikoilla vuosina 2010 ja 2011, sekä editoi DVD:n "Scarchives Vol. 1" -kokoelma-albumille. Lillman ei ehtinyt soittaa yhdelläkään Lordin studioalbumilla, vaikka aloitti yhtyeen kanssa kuudennen albumin suunnittelun loppuvuodesta 2011. Myöhemmin yhtye onkin maininnut Lillmanin vaikuttaneen suuresti kuudennen albumin musiikkityyliin. Rumpalin kuoleman myötä yhtye perui alkuvuoden keikkansa.


title: Lordi (yhtye)

text: 25. huhtikuuta 2012 Lordi ilmoitti kotisivuillaan uuden rumpalin löytyneen, mutta nimeä ja ulkonäköä ei vielä paljastettu, koska se olisi liian aikaista Otuksen kuoleman jälkeen. Rumpalilla oli vuoden 2012 keikoilla käytössään väliaikainen ”valeasu”. Rumpalin nimi ja varsinainen ulkonäkö julkistettiin uuden levyn tullessa, jolloin otettiin viralliset valokuvat kaikkien jäsenien uusista asuista. Vuoden 2012 keikoilla soittanut "The Drummer" oli oikealta nimeltään Jari Mäkeläinen.Sue 3/2013, sivut 34–35


title: Lordi (yhtye)

text: Yhtye ilmoitti 25. heinäkuuta 2012, että kosketinsoittaja Awa eli Leena Peisa jättää yhtyeen. Samoihin aikoihin ilmoitettiin myös, että uusi kosketinsoittaja on valittu, mutta Awa esiintyy vielä yhtyeen vuoden 2012 viimeisillä keikoilla..


title: Lordi (yhtye)

text: Lordi piti 20-vuotisjuhlakonserttinsa Simerock-festivaaleilla, Rovaniemellä 11. elokuuta 2012, joka oli samalla kosketinsoittaja Awan viimeinen keikka yhtyeen kanssa. Mukana keikalla oli Mr. Lordin "Kuorosodasta" tuttu Rock ’n’ Rollo -kuoro. Lavastuksessa nähtiin poikkileikkaus yhtyeen uran varrelta. Mr. Lordi esiintyi Simerockin lavalla jo ennen yhtyeen juhlakonserttia, kun hän lauloi dueton Martti Servon kanssa Martti Servo & Napander-yhtyeen keikalla.


title: Lordi (yhtye)

text: Otuksen korvaajaksi yhtye löysi rumpali Manan juuri ennen uuden albumin äänityksiä. Uudella kokoonpanollaan Lordi aloitti kuudennen albuminsa äänitykset Nashvillessä 1. syyskuuta 2012. Kuudennen albumin musiikkityyliin yhtye otti entistäkin raskaamman otteen. Kunnianosoituksena edesmennelle rumpalille Otukselle levyn päätösraidaksi laitettiin hänen keikoilla soittama ja äänittämä rumpusoolo nimellä ”SCG6: Otus’ Butcher Clinic”.


title: Lordi (yhtye)

text: Ennen uuden albumin julkaisua Amen, Hella, OX ja Mana edustivat Suomea saksalaisessa "WOK WM" -urheilukilpailussa. Myös Mr. Lordi oli mukana, sillä yhtye esitti samassa tapahtumassa uuden singlensä ”The Riff”, jolloin Lordi nähtiin ensi kertaa esiintymässä nykyisessä kokoonpanossaan. Yhtye esiintyi myös irlantilaisen "The Late Late Show" -ohjelman päätösnumerona. Kuudes albumi "To Beast or Not to Beast" julkaistiin 1. maaliskuuta 2013, ja se sai kriitikoilta myönteisen vastaanoton Albumin julkaisun jälkeen Mr. Lordi ja Mana kiersivät Eurooppaa antamassa lehti- ja videohaastatteluja. Tämän jälkeen yhtye lähti koko vuoden mittaiselle ”Tour Beast or Not Tour Beast” -kiertueelle, joka kattoi yhden konsertin myös Japanissa.


title: Lordi (yhtye)

text: Savonlinnassa järjestettiin kesällä 2014 ensimmäinen virallinen Lordi-näyttely, ”The Other side of Lordi”, jossa oli esillä yhtyeen vanhoja esiintymisasuja ja lavarekvisiittaa sekä Mr. Lordin maalauksia. Avajaisissa vierailivat Mr. Lordi ja Amen.


title: Lordi (yhtye)

text: Lordin kotimaan menestyksen hiipumista ja Mr. Lordin elämää ohjaajan näkökulmasta käsittelevä "Monsterimies"-dokumenttielokuva sai ensi-iltansa 26. syyskuuta 2014. Hieman ennen ensi-iltaa dokumentti sai yhtyeeltä paljon kritiikkiä sen kertomasta vääristellystä totuudesta ja valheellisesta kuvasta, jolloin Lordi ja yhtyeen levy-yhtiö Sony Music sanoutuivat irti hankkeesta.


title: Lordi (yhtye)

text: Kesän 2014 festivaalikiertueen lopulla yhtye alkoi äänittää uutta albumia Helsingin Finnvox-studiossa. Äänityksiä jatkettiin Spede Pasasen mökillä. Uusi single ”Nailed By The Hammer Of Frankenstein” julkaistiin 19. syyskuuta 2014.


title: Lordi (yhtye)

text: Lordin seitsemäs albumi "Scare Force One" julkaistiin 31. lokakuuta. Sen kunniaksi yhtye teki yhden kotimaan keikan muutaman vuoden tauon jälkeen. Helmikuun 2015 alussa Lordi aloitti huhtikuuhun asti kestävän ”Tour Force One” -kiertueen Euroopassa. Helmikuussa Hella ilmoitti olevansa raskaana. Raskaus ei vaikuttanut yhtyeen juuri alkaneeseen kiertueeseen. 31. maaliskuuta 2015 yhtye esiintyi Eurovision’s Greatest Hits -konsertissa Lontoossa. Toukokuussa 2015 Hella ilmoitti, ettei kykene esiintymään kesän festivaaleilla, mutta häntä tuurasi toinen kosketinsoittaja samantyylisellä hahmolla.


title: Lordi (yhtye)

text: Yhtye alkoi joulukuussa 2015 äänittämään uutta albumia. "The Arockalypse" -levyn kymmenvuotisjuhlan kunniaksi Lordi soittaa Tuska-festivaalilla 2016 ”The Arockalypse 2006 Redux Show” -nimeä kantavan teemakeikan. Alkuperäinen suunnitelma oli julkaista uusi levy toukokuussa, mutta julkaisu siirtyy elo-syyskuulle.


title: Lordi (yhtye)

text: Heinäkuussa 2016 levyn nimeksi paljastettiin "Monstereophonic – Theaterror vs. Demonarchy", ja se julkaistiin 16. syyskuuta 2016. Albumin ensimmäiset kuusi kappaletta edustavat perinteisempää Lordia, 3–4-minuuttisia rock-kappaleita. Loput kuusi kappaletta muodostavat jatkokertomuksen. Musiikillisesti kappaleet ovat metallisempia ja progressiivisempia. Kappaleet ovat pidempiä kuin Lordin kappaleet ovat yleensä olleet.


title: Lordi (yhtye)

text: 2016 elokuun lopulla ilmestyi musiikkivideo kappaleeseen Hug You Hardcore. Lokakuussa Lordi lähti Euroopan kiertueelle, ja helmikuussa 2017 yhtye lähti kiertämään Pohjois-Amerikkaa.


title: Lordi (yhtye)

text: Lordin uusin albumi Sexorcism julkaistiin 25. toukokuuta 2018. Yhtye lupasi etukäteen "kohutuinta levyä tähän saakka". Levyltä julkaistiin singlenä kappale Your Tongue's Got The Cat 13. huhtikuuta 2018 ja Naked in My Cellar 4. toukokuuta 2018.


title: Lordi (yhtye)

text: Yhtye taltioi 23. marraskuuta 2018 Prattelnissa Sveitsissä esittämänsä keikan ja julkaisee siitä myöhemmin DVD:n.


title: Lordi (yhtye)

text: Lordi esintyi perjantaina 28. joulukuuta 2018 Helsingin Tavastia-klubilla. Edellisestä Suomen keikasta oli yli kaksi vuotta, ja edellisesta Tavastian keikasta kymmenen vuotta.


title: Lordi (yhtye)

text: Lordin musiikin sävellyksestä ja sanoituksesta vastaa yhtye itse. Kappaleiden sanoituksista päävastuun on ottanut Mr. Lordi, kieliopillisena avustajanaan Tracy Lipp. Sanoitusten keskeisiä aiheita ovat oman tien kulkeminen, rock-musiikki, seksi ja erilaiset kauhutarinat.


title: Lordi (yhtye)

text: Vaikka yhtye mielletään usein hard rock -yhtyeeksi, Lordi soittaa perinteistä hard rockia raskaampaa musiikkia, jonka vuoksi Lordi määritellään myös metallimusiikkiyhtyeeksi. Vuosien aikana yhtyeen musiikkityyli on muuttunut entistäkin raskaampaan suuntaan. Useiden kappaleiden kauhuteemaisten sanoitusten ja tehosteiden vuoksi yhtyeen musiikki määritellään myös shock rockiksi. Musiikillisia vaikutteita yhtye on saanut eniten suurimmalta esikuvaltaan Kissiltä, jonka lisäksi yhtye on saanut vaikutteita muun muassa W.A.S.P.-yhtyeeltä, Alice Cooperilta ja Twisted Sisteriltä.


title: Lordi (yhtye)

text: Mr. Lordi laulaa muutamalla eri lauluäänellä. Ensimmäinen on karhea, kurkusta huudettu perushuutääni. Se kuuluu samaan kaegoriaan kuin Motörheadin Lemmy Kilmisterin, Kissin Gene Simmonssin, sekä Alice Cooperin äänet. Tällä äänellä Mr. Lordi laulaa yleensä kertosäkeet. Ääni on skaalaltaan suppea, minkä vuoksi Lordin kappaleet ovat yleensä sävellajissa yleensä G, A tai H.


title: Lordi (yhtye)

text: Toinen ääni on falsetti kurkkusäröllä, jota käyttää myös yksi Lordin esikuvista Udo Dirkschneider.


title: Lordi (yhtye)

text: Kolmas on kuiskauksen, ja kurkkuäänen sekoitus, jota Mr. Lordi käyttää kappaleiden väliosissa. Se on hyvin rajoitettu äänellisesti, ja Mr. Lordi tekee sillä yleensä vain pari nuottia.


title: Lordi (yhtye)

text: The Devil Hides Behind Her Smile-kappale on Lordin ensimmäinen, jossa Mr. Lordi laulaa puhtaasti.


title: Lordi (yhtye)

text: Lordi on tunnettu käyttämistään hirviöasuista ja -naamioista, joiden valmistuksesta vastaa Mr. Lordi vaimonsa Johanna Askola-Putaansuun avustuksella. Asut uusitaan aina ennen uuden albumin julkaisua. Mr. Lordi on ilmoittanut saaneensa idean yhtyeen pukuihin kauhuelokuvista ja Kissiltä. Yhtyeen jäsenten käyttämät esiintymisasut perustuvat heidän hirviöhahmoihinsa. Jokainen yhtyeen jäsen on suunnitellut oman Lordi-hahmonsa yhdessä puvuista vastaavan Mr. Lordin kanssa. Ainoa poikkeus on yhtyeen entinen rumpali Kita, joka halusi käyttöönsä yhtyeen alkuperäisbasisti G-Stealerin alien-hahmon. Hahmoina Lordi esiintyy yhtyeen sarjakuvissa, musiikkivideoissa ja kauhuelokuvissa sekä kotisivujensa esittelyteksteissä.


title: Lordi (yhtye)

text: Kun yhtye ensin on ideoinut uudet asut, muovaillaan savesta mallit, joiden päälle valataan kipsit. Kun kipsi on kuivunut, savi kopautellaan irti, ja levitetään ohut kerros lateksia kipsimuottiin, ja annetaan kuivua. Kerroksia laitetaan 5 - 6 kertaa. Lopuksi lateksi maalataan. Materiaalit maksavat noin tuhat euroa pukua kohden.


title: Lordi (yhtye)

text: Esiintymisasujen lisäksi jokainen Lordin jäsen esiintyy taiteilijanimellä. Esiintymisasut ja taiteilijanimet ovat tärkeä osa Lordin imagoa, eikä yhtye suostu esiintymään julkisuudessa ilman niitä. Lordin jäsenet antavat kuitenkin haastatteluja siviilivaatteissakin, mutta vain selin kameraan.


title: Lordi (yhtye)

text: Yhtye on myös useaan otteeseen vedonnut mediaan olemaan ”tuhoamatta” heidän rakentamaansa imagoa ja vakuuttanut että työtä tehdään tosissaan, eikä siinä ole mukana huumoria tai parodiaa. Yhtyeen tarkan ja myyttisen julkisuuslinjan seurauksena useat lehdet ympäri maailmaa ovat olleet halukkaita julkaisemaan Lordin jäsenten enemmän tai vähemmän oikeita kasvoja ja nimiä.


title: Lordi (yhtye)

text: Pyrotekniikalla ja kauhuelementeillä on tärkeä osa Lordin lavaesiintymisessä. Vaikutteita pyrotekniikan käyttöön yhtye on saanut Kissiltä, kun taas kauhuelementtejä on innoittanut kauhuelokuvat. Pyrotekniikan käyttö oli yhtyeen alkuperäisen rumpalin Kitan idea, ja hänen erottamisensa jälkeen pyrojen käyttö väheni huomattavasti. Lordin lavashow’ssa on ollut parhaimmillaan 179 pyrotekniikalla varustettua lavaesinettä. Pyrotekniikkaa yhtye käyttää myös soittimissaan.


title: Lordi (yhtye)

text: Lordin lavaesiintymiseen kuuluvat näyttävät rekvisiitat ja lavarakennelmat, jotka uusitaan aina uuden levyn myötä. Lavarakennelmien lisäksi yhtyeen jokaisella jäsenellä on omaa ”lavarekvisiittaa”, joita käytetään tietyissä kappaleissa. Yhtyeen lavashow’hun kuuluu myös monia taustahahmoja, eli erilaisiksi kappaleiden teemoihin sopiviksi hirviöiksi maskeerattuja avustajia. Toisinaan yhtyeen jäsenet myös esittävät tappavansa jonkun taustahahmon. Lordin liveshow’n olennainen osa on myös pidennetyt lopetukset kappaleissa, sekä ajoittaiset puheet ja soolot kappaleiden välissä.


title: Lordi (yhtye)

text:
Lordin lavaesiintymistä on varsinkin Suomessa arvosteltu liian raa’asta show’sta. Yhtye on kommentoinut, ettei Lordin tarkoitus ole olla koko perheen hupia vaan tarjota elämys niille, jotka ymmärtävät kauhuviihteen päälle. Lordia on joskus syytetty myös saatananpalvonnasta. Yhtye on kiistänyt väitteet.
Lordi on julkaissut yhdeksän studioalbumia. Yhtye on tehnyt kuitenkin yhden albumin enemmän, sillä ensimmäisen pitkäsoittonsa "Bend Over and Pray the Lord" se äänitti vuosina 1997-1999. Albumi jäi julkaisematta Lordin silloisen levy-yhtiön mentyä konkurssiin, mutta sen alkuperäiset kappaleet julkaistiin vuonna 2012 "Scarchives Vol. 1" -kokoelmalla.


title: Lordi (yhtye)

text: Lordin oheistuotteiden suunnittelusta ja ulkonäöstä vastaa pääasiassa Mr. Lordi, joka on aina ollut halukas tuotteistamaan Lordia esikuvansa Kissin tavoin. Myös Hella on osallistunut oheistuotteiden suunnitteluun.


title: Lordi (yhtye)

text: Yhtyeelle on vuodesta 2003 lähtien muodostunut perinteeksi julkaista tiettyjä oheistuotteita tietyin aikavälein, kuten vuosittainen Lordi-seinäkalenteri, ”naamapaidat” jokaisesta yhtyeen jäsenestä aina uusien esiintymisasujen myötä sekä ”kiertuepaita” ja -kirja kiertueen aikana. Lisäksi Lordi on julkaissut muun muassa plektroja, seinälippuja, tarroja, keräilykortteja, päähineitä, sarjakuvia, tupakansytyttimiä, kirjoja, virvoitusjuomia, postitustarvikkeita, toimistotarvekkeita ja ilotulitteita. Lordi Colaa myytiin aikanaan 1,5 miljoonaa litraa. Vuonna 2010 julkaistiin iPhonelle ja iPadille Lordi-aiheinen videopeli "Lordi The Game". Nykyisin lähes kaikki Lordi-tuotteet ovat myynnissä vain Lordin konserteissa, mutta pieni osa on saatavilla Levykauppa Äx -verkkokaupassa ja Lordin omassa verkkokaupassa.


title: Lordi (yhtye)

text: Lordi ilmoitti 31.10.2018, että Sextourcism-kiertueen myyntikojuihin on tulossa myyntiin rajoitettu erä Lordildo-nimeä kantavia vibraattoreja.


title: Lordi (yhtye)

text: 11. tammikuuta 2019 tuli myyntiin rajoitettu erä Lapin Panimon valmistamaa Lordi olutta. Olut on amber lager tyylinen vahvuudeltaan 5.2%. Mr. Lordi on suunnitellut oluen etiketin, ja osassa pulloista on hänen nimikirjoituksensa.


title: Lordi (yhtye)

text: Alla olevaan luetteloon on luetteloitu ainoastaan viralliset kiertueet, ei satunnaisia konsertteja.


title: Jawi

text: Jawi on adaptoitu arabian aakkosto malaijin kielen kirjoittamiseksi. Sitä käytetään yhtenä kahdesta Brunein kirjoitusjärjestelmistä; lähinnä Malesiassa, Indonesiassa, Filippiineillä ja Singaporessa, erityisesti uskonnollisissa yhteyksissä.


title: Jawi

text: Jawin aakkosto on ollut olemassa vuosisatojen ajan Nusantarassa (Malaijin maailmassa). Sen kehitys on yhdistetty Islamin saapumiseen. Siinä on lähinnä arabiankielisiä merkkejä, sekä joitain Jawille uniikkeja merkkejä.


title: Jawi

text: Jawin aakkosto on yksi aikaisimmista malaijin kielen kirjoittamiseksi olemassa olevista kirjoitusjärjestelmistä. Jawi on ollut käytössä sitten Pasai Islamin aikakauden; "Malakkan sulttaaniuden", "Johorin sulttaaniuden" ja myös "Acheh"in aikakauteen asti. Terengganu-tabletista (Batu Bersurat Terengganu) on löydetty todisteita tästä, sijoittuen vuoteen 1303 (702H Islamilaisen kalenterin mukaan), samassa kun aikaisimmat roomalaisten kirjainten käytön todisteet on löydetty 1800-luvun lopulta.


title: J. H. Vennola

text: Juho Heikki Vennola (aik. Karhu, 19. kesäkuuta 1872 Oulu – 3. joulukuuta 1938 Helsinki) oli suomalainen taloustieteilijä ja edistyspuolueen poliitikko. Hän oli kahdesti Suomen pääministerinä vuosina 1919–1920 ja 1921–1922 sekä ulkoministerinä vuosina 1922–1924.


title: J. H. Vennola

text: Juho Vennolan isä oli oululainen varastonhoitaja Heikki Venno (Karhu). Vaatimattomista lähtökohdistaan huolimatta Vennola eteni pitkälle opin tiellä: hän valmistui ylioppilaaksi Oulun lyseosta 1896, filosofian kandidaatiksi 1896 ja kansantaloustieteen tohtoriksi 1903. Hän toimi sittemmin Helsingin yliopiston kansantaloustieteen professorina 1908–1938 ja oli myös Kansantaloudellisen yhdistyksen puheenjohtajana 1907–1916. Vennolan intohimo suuntautui kuitenkin erityisesti Suomen itsenäistymisen jälkeen enemmän politiikkaan kuin tieteellisen uran luomiseen. Sekä politiikassa että taloustieteilijänä hän kannatti lähinnä sosiaaliliberalismia ja siirtymistä välillisistä veroista välittömiin oikeudenmukaisuuden lisäämiseksi. Vennola oli Osuusliike Elannon hallintoneuvoston ensimmäisenä puheenjohtajana 1905–1918, kun porvarit olivat vielä sen toiminnassa mukana.


title: J. H. Vennola

text: Vennola nousi vuonna 1917 esiin Nuorsuomalaisessa puolueessa, jossa – samoin kuin myöhemmin edistyspuolueessakin – hän pyrki luovimaan puolueen sisäisen vasemmisto- ja oikeistosiiven välillä. Hän toimi 1917–1918 puolueen viimeisenä puheenjohtajana, mikä tosin ei nuorsuomalaisissa ollut koskaan tärkeä asema, etenkin kun puolue oli jo täysin hajoamassa. Tasavaltalaisiin ja Kansalliseen Edistyspuolueeseen ryhmittynyt Vennola kohosi apulaisvaltiovarainministeriksi Ingmanin hallitukseen marraskuussa 1918, sitä seuranneessa Castrénin hallituksessa hän oli kauppa- ja teollisuusministerinä ja nimitettiin lopulta johtamaan uutta keskustahallitusta elokuussa 1919. Välissä ollutta Erichin hallitusta lukuun ottamatta hän jatkoi pääministerinä samalla keskustapohjalla vuoden 1922 kevääseen asti. Vennola valittiin myös eduskuntaan vaaleissa 1919 Uudenmaan läänin vaalipiiristä, ja hän jatkoi kansanedustajana yhtäjaksoisesti vuoteen 1930 saakka.


title: J. H. Vennola

text: Vennolan johtamat keskustahallitukset toteuttivat vasemmiston tuella monia merkittäviä uudistuksia, kuten oppivelvollisuus-, uskonnonvapaus-, asevelvollisuus-, ja maanlunastuslait. Sisällissodan jälkeiseen liennytykseen liittyneet armahduslait kiristivät suhteita oikeistoon. Pääministerikausiensa välisessä Erichin hallituksessa Vennola ei ollut mukana, mutta hänet kutsuttiin silti jäseneksi Suomen valtuuskuntaan Tarton rauhanneuvotteluissa vuonna 1920. Hän suhtautui toiveikkaasti mahdollisuuteen saada Suomelle alueita Itä-Karjalasta, mutta neuvotteluissa merkityksellisemmäksi osoittautui J. K. Paasikiven ja Väinö Tannerin realistisempi linja. Vennolan toinen hallitus kaatui lopulta keväällä 1922 vasemmiston vedettyä tukensa ulkoministeri Rudolf Holstin omavaltaisesti allekirjoittamaa reunavaltiosopimusta käsiteltäessä. Vennola oli itsekin kannattanut reunavaltiopolitiikkaa, mutta oli valmis uhraamaan ulkoministerin pelastaakseen hallituksensa. Hän ei enää palannut pääministeriksi, sillä presidentti Ståhlbergin mielestä hän oli kääntänyt takkinsa omaa uraansa suojellakseen. Vennolan poliittista uraa haittasi vastaisuudessakin se, että häntä pidettiin jatkuvasti luovivana ja aatteellisesti linjattomana karrieristina.


title: J. H. Vennola

text: Vennola oli vielä ulkoministerinä syksyllä 1922 nimitetyssä Kallion hallituksessa, mutta työtä haittasi ulkomaisten diplomaattien penseä suhtautuminen. Hän oli kuitenkin kiinnostunut juuri ulkopolitiikasta. Pitäessään yllä suhteita oikeistoon ja esiintyessään maanpuolustusmyönteisenä Vennola kallistui ehkä lopulta edistyspuolueen oikean siiven puolelle. Hän johti myös Itsenäisyyden liiton valtuuskuntaa 1925–1930. Viimeistä kertaa Vennola oli tärkeässä asemassa toimiessaan valtiovarainministerinä Lapuan liikkeen aikaisessa Svinhufvudin toisessa hallituksessa, jossa sai olla viimeisen kuukauden ajan myös virkaatekevänä pääministerinä Svinhufvudin tultua valituksi presidentiksi. Sen jälkeen Vennola vetäytyi politiikasta. Viimeisinä vuosinaan hän professorinviran ohella istui muutamien yritysten hallituksissa ja oli Suomen vientiyhdistyksen puheenjohtaja 1928–1938.


title: Ktesias

text: Ktesias (400-luku eaa.) oli antiikin kreikkalainen historioitsija ja lääkäri. Hän syntyi Knidoksessa, joka oli tunnettu lääkäreistään. Ktesias toimi Persian kuninkaan Artakserkses II:n lääkärinä ja oli tämän kanssa sotaretkellä tämän veljeä Kyyros nuorempaa vastaan.


title: Ktesias

text: Ktesiaan pääteos oli 23-osainen "Persica", joka käsitteli Persian valtakunnan historiaa. Hän väitti teoksessaan korjaavansa ne väärät väitteet, jotka Herodotos oli aikaisemmin tehnyt. Ktesiasta pidetään kuitenkin erittäin epäluotettavana. Ktesiaan teos ei ole säilynyt nykypäivään, mutta siitä tekivät lyhennelmiä Diodoros Sisilialainen ja bysanttilainen Fotios.


title: Ktesias

text: Toinen Ktesiasin tärkeä teos käsitteli Intiaa.


title: Eskatologia

text: Eskatologia on uskontoihin liittyvä oppi maailman viimeisistä tapahtumista. Viimeisillä tapahtumilla tarkoitetaan yleensä nykyisen maailman päättymistä ja uuden maailman syntymistä. Termi on muodostettu kreikan sanoista "eskatos" ’äärimmäinen’ ja "logos" ’tieto’.


title: Eskatologia

text: Raamatun mukaan maallisten valtakuntien jälkeen on tulossa Jumalan valtakunta (1000-vuotinen valtakunta jonka jälkeen uusi maa uusine taivaineen). Raamatussa monissa kirjoissa käsitellään eskatologisia kysymyksiä, erityisen runsaasti lopun ajan tapahtumiin ovat kuitenkin keskittyneet Ilmestyskirja ja Danielin kirja.


title: Eskatologia

text: Jeesuksen opetuslapset halusivat tietää milloin Jumalan valtakunta tulee. Jeesus antoi vastauksessaan moniosaisen tunnusmerkin, josta voitaisiin havaita milloin uusi onnellinen maailma on lähellä. Muissa raamatunkirjoissa lisätään tunnusmerkkiin yksityiskohtia.


title: Eskatologia

text: Jeesuksen antaman tunnusmerkin piirteitä ovat:


title: Eskatologia

text: Jeesuksen vastaus opetuslasten kysymykseen on kokonaisuudessaan Matteuksen 24:ssä, Markuksen 13:ssa ja Johannes 21:ssä luvussa.


title: Eskatologia

text: Paavali puolestaan kirjoitti, että viimeisinä päivinä on vaikeita aikoja, koska ihmisten käytös muuttuu huonompaan suuntaan. Paavalin mainitsemia piirteitä ovat muun muassaApostoli Johannes sai Jumalalta näyn, jossa paljastettiin lopun ajan tapahtumia. Johannes kirjoitti niistä Ilmestyskirjassa.Islamilaisessa eskatologiassa käydään taistelu hyvän ja pahan voimien kesken. Hyvän puolelta taistelua johtaa Mahdi, joka tuo oikeudenmukaisuuden ja ajaa vääryyden pois. Häntä avustaa Jeesus, joka palaa maan päälle ja kuolee ennen viimeistä tuomiota.


title: Eskatologia

text: Jeesuksen roolille ei löydy perusteita Koraanista, vaan se on myöhempää perimätietoa. Tämä käsitys on periytynyt islaminuskoon kääntyneiltä kristityiltä, mutta se on juurtunut islamilaiseen ajatteluun. Jeesuksen asema on vahvistunut myös islamin sisäisten kiistojen vuoksi. Šiialaisten uskonnollinen kokemus keskittyy odottamaan Mahdin paluuta. Vastaavasti sunnalaiset rajoittavat Mahdin merkitystä tuomalla hänen rinnalleen Jeesuksen toisena messiaanisena hahmona.


title: Villeneuve

text: Villeneuve voi tarkoittaa seuraavia:


title: Hideki Tōjō

text: Tōjō Hideki ( ; 30. joulukuuta 1884 Tokio – 23. joulukuuta 1948 Tokio) oli Keisarillisen Japanin armeijan kenraali ja Japanin 40. pääministeri 1941–1944. Tōjōn pääministerikauden alussa Japani hyökkäsi hänen käskystään Pearl Harboriin, ja hyökkäys suunniteltiin hänen toimiessaan sotaministerinä. Hänet tuomittiin sodan päätyttyä kuolemaan syytettynä tästä sekä muista Japanin sodan aikana tekemistä rikoksista.


title: Hideki Tōjō

text: Tōjō syntyi kymmenlapsisen perheen kolmantena poikana. Tōjōn isä oli Japanin armeijan upseeri, ja perhe kuului vähäarvoiseen samuraisukuun. Vanhempien veljiensä kuoltua Hideki Tōjōlle lankesi vastuu perheen nimen kunnian säilyttämisestä. Hänen samurai-isänsä tavoitteena oli saada poika armeijauralle ja upseerin virkaan.


title: Hideki Tōjō

text: Upseerin virkaan valmistavan koulun oppilaaksi Tōjō pääsi vuonna 1902. Hänen valmistuttuaan vänrikiksi Venäjän–Japanin sota oli kiivaimmillaan. Nuoren vänrikin tie vei sotaan rintamalle. Hän toimi 1919–1922 sotilasasiamiehenä Sveitsissä ja Saksassa. Berliinistä Tōjō siirtyi rykmentinkomentajaksi 1929–1931.


title: Hideki Tōjō

text: Tōjōn sotilasura lähti nousuun Mantšuriassa 1935–1937, kun hän toimi Japanin Kwantungin armeijan "kenpeitain" eli sotapoliisien komentajana. Tōjō oli kokenut ja taitava taktikko, ja sai kunnioitusta nopeista päätöksistään. Hän ansaitsi Mantšuriassa toimillaan kutsumanimen "kamisori" eli ”partaveitsi”. Toisessa maailmansodassa Tōjō oli Japanin armeijan ylipäällikkö sekä sotaministeri, laivaston tuhouduttua käytännössä maan diktaattori.


title: Hideki Tōjō

text: Poliitikkona Tōjō kuului upseereiden muodostamaan ryhmään, jotka kannattivat Japanin viemistä sotaan 1930-luvun lopulla. Mittavan sotilasuran rinnalla Tōjō nimitettiin vuonna 1938 sotaministeriöön apulaisministeriksi ja 1940–1941 Tōjō sai sotaministerin viran Fumimaro Konoen hallituksessa. Tōjōn 1 009 päivän pituinen pääministerikausi alkoi 18. lokakuuta 1941 pääministerin erottua. Kausi päättyi 22. heinäkuuta 1944. Pääministerinsalkun ohella Tōjō hoiti sotaministerin tointa sekä lyhyitä aikoja muun muassa opetus-, sisä- ja ulkoministerin tehtäviä.


title: Hideki Tōjō

text: Yhdysvaltalaisten Japanin-miehityksen yksi tärkeimmistä Potsdamin julistuksessa määritellyistä lyhyen aikavälin tehtävistä oli rangaista Japanin sotaan johtaneita henkilöitä. Tōjō luokiteltiin suurimmaksi epäillyksi henkilöistä, jotka olivat johtaneen Japanin sotaan Yhdysvaltoja vastaan. Toisessa maailmansodassa Tōjōsta muodostui Yhdysvaltain propagandakoneiston käsittelyssä vihollisen kasvot, jotka esiintyivät muun muassa lentolehtisissä ja vihollista kuvaavissa julisteissa.


title: Hideki Tōjō

text: Japanin antautumisen jälkeen Tōjō yritti tehdä itsemurhan ampumalla itseään. Pienikaliiperisen pistoolin luoti ei kuitenkaan vatsaan osuttuaan tappanut Tōjōa. Tōjōn toivuttua lyhyen aikaa sotilassairaalassa hänet vangittiin. Liittoutuneiden uskoa Tōjōn hallinnon syyllisyyteen kuvaa kymmenen Tōjōn hallituksen jäsenen vangitseminen ensimmäisellä SCAPin antamalla sotasyyllislistalla. Vangitut kuljetettiin Sugamon vankilaan odottamaan oikeuskäsittelyä. Japanin miehitystä johtaneen kenraali Douglas MacArthurin tavoitteena oli saattaa Tōjō nopeasti oikeuteen. Oikeudenkäynnin alkaminen venyi oikeudellisteknisistä seikoista. Tōjōn tuomitsemisessa oli aluksi epäselvää muun muassa se, kuuluiko asia kansainvälisen oikeuden vai Yhdysvaltain oman sotilastuomioistuimen päätösvaltaan.


title: Hideki Tōjō

text: Tōjō oli syytettynä miehityshallinnon perustamassa kansainvälisessä sotarikostuomioistuimessa ("International Military Tribunal for the Far East"), joka totesi hänen syyllistyneen seitsemään eri syytekohtaan, joita olivat muun muassa syyllistyminen hyökkäyssodankäyntiin, kansainvälisten sodankäynnin sääntöjen rikkominen ja sotavankien epäinhimillisen kohtelun salliminen. Hänen katsotaan olevan vastuussa neljän miljoonan kiinalaisen murhasta. Tōjō tuomittiin kuolemaan 12. marraskuuta 1948 ja tuomio pantiin toimeen hirttämällä Tokiossa 23. joulukuuta.


title: Hideki Tōjō

text: Tōjōn kami merkittiin vuonna 1978 haudatuksi kiistanalaiseen Yasukuni-pyhättöön Tokiossa.


title: Van Gogh (täsmennyssivu)

text: Van Gogh tarkoittaa seuraavia:Van Gogh on myös seuraavien henkilöiden nimi:


title: Red Bull

text: Red Bull () on itävaltalais-thaimaalainen energiajuoma. Juoman kehitti Dietrich Mateschitz thaimaalaisen Krating Daeng (กระทิงแดง) -juoman pohjalta. Vuonna 1984 hän valtuutti TC Pharmaceuticals -yhtiön valmistamaan sitä. TCP sai 51 prosenttia perustetusta Red Bull GmbH -yhtiöstä.


title: Red Bull

text: Juoma tuli markkinoille 1987 laajan mainoskampanjan tuella. Mainokset keskittyvät lähinnä juoman piristäviin vaikutuksiin sloganilla ”Red Bull antaa siivet”. Suomessa elintarviketurvallisuusvirasto Evira onkin edellyttänyt, että energiajuomien pakkausmerkinnöissä on oltava varoitusmerkintä siitä, ettei tuote sovi lapsille, raskaana oleville eikä kofeiiniherkille henkilöille.


title: Red Bull

text: Vuonna 2006 myynti oli yli 4 miljardia tölkkiä 130 maassa, ja nykyisin Red Bull onkin maailman myydyin energiajuoma.


title: Red Bull

text: Red Bull GmbH valmistaa myös Red Bull Colaksi nimettyä kolajuomaa. Red Bullia voidaan käyttää drinkkien osana. Kofeiini peittää joitain alkoholin vaikutuksia. Slow Cow -niminen juoma parodioi Red Bullia.


title: Red Bull

text: Red Bull osti Jaguarin Formula 1 -tallin 15. marraskuuta 2004 Fordilta. Tallin nimeksi vaihdettiin Red Bull Racing. Tallissa ajaa Max Verstappen ja Daniel Ricciardo. Vuonna 2005 Red Bull hankki omistukseensa myös Minardi-tallin, joka kilpailee nykyisin nimellä Scuderia Toro Rosso. Toro Rosson kuskeina toimivat kaudella 2018 Pierre Gasly ja Brendon Hartley. Red Bull Racing voitti vuosina 2010, 2011, 2012 ja 2013 valmistajien maailmanmestaruuden ja Sebastian Vettel kuljettajien maailmanmestaruudet. Jääkiekkoseurat EC Red Bull Salzburg sekä EHC Red Bull München ovat yhtiön omistamia. Red Bull omistaa myös kolme jalkapalloseuraa: New York Red Bullsin, FC Red Bull Salzburgin sekä RB Leipzigin.


title: Minardi

text: Minardi oli italialainen autourheilutalli, jonka perusti Giancarlo Minardi vuonna 1979. Talli kilpaili aluksi Formula 2 -sarjassa, mutta se siirtyi kaudeksi 1985 Formula 1 -sarjaan. F1:ssä se kilpaili 1985–2005. Vuosina 2001–2005 tallin omisti Paul Stoddart, joka myi tallin Formula 1 -toiminnot energiajuomayhtiö Red Bullille, joka nimesi tallin uudelleen Scuderia Toro Rossoksi.


title: Minardi

text: Kauden 2005 päätteeksi tallille jäi historiankirjoihin mainitsemisen arvoiset 345 Grand Prix'ta, silti ilman ainuttakaan paalupaikkaa (yksi eturivipaikka Yhdysvaltain Grand Prix 1990, Pierluigi Martini), nopeinta kierrosta, palkintosijoitusta tai voittoa. Tallin historian paras sijoitus Formula 1 -kilpailussa on neljäs. Pierluigi Martini toi kahdesti auton maaliin neljäntenä kaudella 1991 ja Christian Fittipaldi kerran vuonna 1993. Pistesijoja talli saavutti 21 ja niissä 38 pistettä. Tosin nykyisellä pistejärjestelmällä pisteitä olisi kertynyt 120. Minardilla on eniten kilpailuja niistä talleista, jotka eivät saavuttaneet yhtään palkintosijaa.


title: Minardi

text: Mainitsemisen arvoista on myös se, että Fernando Alonso, Giancarlo Fisichella, Mark Webber sekä Jarno Trulli aloittivat uransa Minardilla. Minardin kuljettajista Pierluigi Martinia voitaneen pitää Minardin kuuluisimpana kuljettajana, sillä hän ajoi tallissa kahdeksalla eri kaudella.


title: Minardi

text: Minardia pidettiin sympaattisena pikkutallina.


title: Minardi

text: Minardi-suku on pitkään ollut tekemisissä moottoriurheilun kanssa. Se on Italian vanhimman Fiat-myyntiketjun – jota tällä hetkellä johtavat Gian Carlo Minardin vanhemmat veljet – omistaja.


title: Minardi

text: Giovanni Minardi kilpaili omilla autoillaan 1940-luvun lopulla, ja hänen kuolemansa jälkeen hänen poikansa Gian Carlo otti hoitaakseen suvun kilpa-autoiluasiat. Hän ajatti Formula 2 -sarjassa autoja erilaisilla nimillä vuosina 1972–1979. Vuonna 1972 perustetun tallin nimi oli Scuderia del Passatore. Tallin nimeksi muuttui kuitenkin pian Scuderia Everest.


title: Minardi

text: Minardi-nimellä kilpailtiin ensimmäisen kerran vuonna 1980 Euroopan Formula 2 -luokassa. Tuolloin talli alkoi itse valmistaa autojaan. Minardin moottoritoimittaja oli BMW. F2-luokassa tallilla oli kuljettajinaan useita nuoria italialaisia ja eteläamerikkalaisia kuljettajia. Heitä olivat muun muassa Alessandro Nannini ja Johnny Cecotto.


title: Minardi

text: Kaudella 1980 tallin kuljettaja argentiinalainen Miguel Ángel Guerra onnistui ajamaan kauden 12 kilpailussa pistesijoille viisi kertaa. Pisteitä kertyi yhteensä kymmenen ja hän sijoittui kuljettajien pistetaulukossa sijalle yhdeksän.


title: Minardi

text: Kaudella 1981 tallin silloiset kuljettajat italialainen Michele Alboreto ja venezuelalainen Johnny Cecotto onnistuivat molemmat ajamaan pistesijoille. Kauden kohokohta oli Misanon radalla Italiassa ajettu kilpailu, jonka Alboreto onnistui voittamaan. Tämä jäi tallin parhaaksi saavutuksiksi F2:ssa. Lisäksi hän sijoittui Autodromo di Pergusa -radalla Italiassa kolmanneksi. Cecotto sijoittui Britannian Thruxtonissa ajetussa kilpailussa neljänneksi.


title: Minardi

text: Kaudella 1982 italialaiskuljettaja Alessandro Nannini sijoittui kahdesti pisteille: viidenneksi Silverstonessa Britanniassa ja toiseksi Misanossa Italiassa. Kahdeksalla pisteellään hän sijoittui kuljettajien pistetaulukossa jaetulle kymmenennelle sijalle.


title: Minardi

text: Kaudella 1983 Pierluigi Martini ja Alessandro Nannini saavuttivat molemmat pistesijoja. Kyseisellä kaudella Nannini keräsi yhteensä 11 ja Martini 6 pistettä. Molemmat kuljettajat onnistuivat ajamaan palkintosijoille: Martini oli Misanossa toinen ja Nannini Nürburgringin radalla toinen.


title: Minardi

text: Kausi 1984 jäi Minardille viimeiseksi F2:ssa, koska sarjan tilalle tuli Formula 3000 -sarja. Kyseisellä kaudella Nannini keräsi pisteitä yhdeksän ja Roberto del Castello yhden. F3000-sarjaan siirtyminen olisi kasvattanut rahan tarvetta niin paljon, että talli päätti samalla siirtyä Formula 1 -sarjaan.


title: Minardi

text: Kausi 1985 oli Minardi-tallin ensimmäinen kausi Formula 1 -sarjassa. Minardin M185-autoa ajoi vain yksi kuljettaja, Pierluigi Martini. Talli käytti Pirellin renkaita ja Cosworthin ja Motori Modernin moottoreita. Cosworthin DFV-moottoria käytettiin vain kahdessa ensimmäisessä kilpailussa.


title: Minardi

text: Kauden kuudestatoista kilpailusta Martini laskettiin ajaneeksi maaliin asti kolmessa. Hän karsiutui yhdestä ja keskeytti muissa kilpailuissa. Saksan GP:ssä hän keskeytti moottoririkon takia, mutta koska hän keskeytti kilpailun loppuvaiheilla, sai hän loppusijoituksekseen 11. Kauden paras sijoitus oli kahdeksas kauden viimeisessä osakilpailussa Australian GP:ssä. Hyvästä sijoituksesta huolimatta hän oli kuitenkin kilpailussa viimeinen maaliin ajanut kuljettaja neljä kierrosta voittaneelle Keke Rosbergille jääneenä.


title: Minardi

text: Talli ei saavuttanut esikoiskaudellaan yhtään MM-pistettä.


title: Minardi

text: Kaudella 1986 Minardilla ajoi kaksi kuljettajaa: italialaiset Andrea de Cesaris ja Alessandro Nannini. Talli käytti edellisen kauden M185-autosta kehitettyä M185B-versiota ja uutta M186-autoa. Minardi käytti edelliskauden tapaan Pirellin renkaita. Moottori oli Motori Modernin V6-turbomoottori.


title: Minardi

text: Kausi oli keskeytyksiä täynnä. Molemmat kuljettajat keskeyttivät kolmessatoista kilpailussa kuudestatoista. Lisäksi Monacon GP tuotti jälleen kerran sen verran vaikeuksia, että kumpikaan kuljettaja ei selvinnyt aika-ajoista itse kilpailuun. Kauden paras kilpailu oli Meksikon GP, jossa de Cesaris oli kahdeksas ja Nannini neljästoista. Nannini tosin jäi kärjelle neljä kierrosta.


title: Minardi

text: Kauden aikana talli ei onnistunut saavuttamaan yhtään MM-pistettä.


title: Minardi

text: Kausi 1987 ei ollut edelliskautta parempi. Autoja ajoivat espanjalainen Adrián Campos ja edelliskaudella tallissa ajanut Alessandro Nannini. B186B- ja B187-autoissa oli edelleen Motori Modernin moottorit, mutta tällä kertaa Goodyearin renkaat.


title: Minardi

text: Kausi alkoi vaisusti. Heti ensimmäisen kilpailun, Brasilian GP:n, tuloksena oli Nanninin keskeytys ja Camposin hylkäys. Monacon GP:n lähtöön Campos ei edes osallistunut. Vasta kauden puolivälin kohdalla auto onnistuttiin ajamaan maaliin asti. Ensimmäisen kerran näin kävi Unkarin GP:ssä, jossa Nannini oli yhdestoista. Italian GP:ssä hän onnistui lisäksi ajamaan sijalle 16 ja Portugalin GP:ssä sijalle 11. Hän tosin oli Italiassa viimeinen ja Portugalissa häneltä loppui polttoaine muutama kierros ennen loppua.


title: Minardi

text: Espanjan GP:ssä Campos onnistui lopulta ajamaan autonsa maaliin asti, vaikkakin neljä kierrosta voittaneelle Nigel Mansellille hävinneenä. Tämä jäi hänen kauden ainoaksi kilpailukseen, jossa hän pääsi maaliin. Nannini sen sijaan sai kolme kertaa lopputuloksissa sijoituksen. Kauden kolmessa viimeisessä kilpailussa molemmat kuljettajat taas keskeyttivät.


title: Minardi

text: Talli ei saavuttanut kaudella yhtään MM-pistettä.


title: Minardi

text: Kausi 1988 oli parempi kuin kolme edellistä kautta, sillä talli saavutti historiansa ensimmäiset pisteet ja kuljettajat saivat ajettua autonsa useimmin maaliin. Vastapainoksi tälle kilpailuista karsiuduttiin – eli aika-ajoista ei selviydytty itse kilpailuun – kaiken kaikkiaan seitsemään kertaan. Tallin kuljettajina aloittivat jo edelliskaudella tallissa ajanut Adrián Campos ja uutena kuljettajana toinen espanjalainen Luis Pérez Sala. Moottorina oli Cosworthin moottorit.


title: Minardi

text: Camposin ajosuoritukset eivät olleet päätä huimaavia, vaikka hän onnistuikin ajamaan San Marinon GP:ssä maaliin asti sijalle 16. Hän karsiutui Monacon, Meksikon ja Kanadan kilpailuista, kun taas Pérez Sala selviytyi niissä itse kilpailuun. Campos saikin tallista potkut ja menetti paikkansa Pierluigi Martinille, joka oli ajanut Minardilla kaudella 1985.


title: Minardi

text: Martini onnistui heti ensimmäisessä kilpailussaan, Yhdysvaltain GP:ssä, saavuttamaan tallin historian ensimmäisen pisteen. Piste oli myös hänen uransa ensimmäinen. Sekä Martini että Pérez Sala onnistuivat vähän väliä ajamaan maaliin asti, mutta suuri pettymys oli Saksan ja Belgian GP:t, joissa kumpikaan ei selvittänyt tietään aika-ajoista kilpailuun.


title: Minardi

text: Kauden päätteeksi talli onnistui siis keräämään yhden MM-pisteen. Sillä talli saavutti kymmenennen sijan valmistajien MM-sarjassa.


title: Minardi

text: Kausi 1989 oli edelliskauden tapaan tuloksien perusteella epätasainen. Kuljettajina jatkoivat Martini ja Luis Pérez Sala. Tallin M188B- ja M189-autoissa oli Cosworthin moottorit ja Pirellin renkaat.


title: Minardi

text: Kausi ei lähtenyt hyvin käyntiin. Seitsemän ensimmäistä kilpailua päätyivät molempien kuljettajien osalta joko keskeytykseen tai kilpailusta karsiutumiseen. Kauden kahdeksas kilpailu, Britannian GP, tosin oli kauden kohokohta. Molemmat kuljettajat onnistuivat ajamaan pisteille: Martini oli viides ja Pérez Sala kuudes. Kilpailusta talli saavutti siten kolme pistettä.


title: Minardi

text: Loppukausi sujui melko hyvin. Satunnaisista karsiutumisista ja keskeytyksistä huolimatta kuljettajat onnistuivat ajamaan muutamaan otteeseen maaliin asti. Portugalin GP:hen Martini lähti viidennestä lähtöruudusta ja onnistui ajamaan maaliin samalla sijalla. Lisäksi hän jopa johti kilpailua. Johtokierros oli Minardin ensimmäinen, mutta se jäi sen historian viimeiseksi.


title: Minardi

text: Martini oli sivussa Japanin GP:stä, jossa hänet korvasi Paolo Barilla. Kauden viimeisessä kilpailussa, Australian GP:ssä, Martini oli taas mukana. Hän onnistui saavuttamaan aika-ajoissa kolmannen lähtöruudun kilpailuun. Itse kilpailussa hän ajoi kuudenneksi ja saavutti yhden MM-pisteen. Pérez Sala ei sen sijaan saavuttanut Britannian GP:n jälkeen pisteitä.


title: Minardi

text: Minardi saavutti kaudella yhteensä kuusi MM-pistettä, ja sijoittui valmistajien MM-sarjassa sijalle 11.


title: Minardi

text: Uusi vuosikymmenen ei alkanut kuten edellinen oli loppunut. Kaudella 1990 kuljettajina jatkoivat Pierluigi Martini ja Paolo Barilla. Tallin M189B- ja M190-autoissa oli Pirellin renkaat ja Cosworthin moottorit.


title: Minardi

text: Kausi oli melko tasainen sekoitus keskeytyksiä, karsiutumisia ja pistesijojen ulkopuolelle jäämistä. Melkein puolet kilpailuista päättyi keskeytykseen. Martini onnistui ajamaan kahdessa ensimmäisessä kilpailussa melko lähelle pistesijoja. Merkittävää oli, että hänen lähtöruutunsa kauden ensimmäiseen kilpailuun, Yhdysvaltain GP:hen, oli toinen. Tämä oli Minardin ensimmäinen, mutta samalla ainoa eturivin lähtöruutu. Itse kilpailussa hän jäi täpärästi pisteiden ulkopuolelle sijalle seitsemän. San Marinon GP:ssä Martini olisi selvinnyt itse kilpailuun, mutta hän loukkaantui perjantain harjoituksissa sen verran, että joutui jättämään itse kilpailun väliin. Martini onnistui selvittämään tiensä aika-ajoista jokaisella kerralla kilpailuun, kun taas Barilla karsiutui viidesti. Niinpä hänet korvasi kahdessa viimeisessä kilpailussa italialainen Gianni Morbidelli.


title: Minardi

text: Minardi ei saavuttanut kaudella 1990 yhtään pistesijaa, joten se jäi kokonaan ilman pisteitä.


title: Minardi

text: Kaudeksi 1991 Minardi sai M191-autoonsa Ferrarin V12-moottorit ja Goodyearin renkaat. Kuljettajina jatkoivat Pierluigi Martini ja Gianni Morbidelli. Roberto Moreno korvasi Morbidellin kauden viimeisessä kilpailussa Australiassa.


title: Minardi

text: Kausi oli siinä mielessä menestys, että tallin kuljettajat eivät kertaakaan karsiutuneet kilpailusta koko kauden aikana. Lisäksi yli puolet kilpailusta onnistuttiin ajamaan maaliin asti. Martini onnistui sivuamaan tallin historian parasta sijoitusta, neljättä sijaa, kahteen otteeseen. Ensin San Marinon GP:ssä ja myöhemmin Portugalin GP:ssä. Kilpailuihin hän lähti hyvistä lähtöruuduista 8 ja 9. Martini ja Morbidelli jäivät lisäksi molemmat kerran juuri ja juuri pisteiden ulkopuolelle seitsemännelle sijalle.


title: Minardi

text: Koko kaudella talli keräsi yhteensä kuusi MM-pistettä, jotka kaikki olivat Martinin keräämiä. Valmistajien MM-sarjassa talli sijoittui seitsemänneksi.


title: Minardi

text: Kaudella 1992 kuljettajakaksikkona aloittivat esikoiskauttaan ajanut brasilialainen Christian Fittipaldi ja tallissa toista kokonaista kauttaan ajanut Gianni Morbidelli. Täksi kaudeksi Minardi sai käyttöönsä Lamborghinin V12-moottorit. Rengastoimittajana jatkoi Goodyear. Autona oli kolme eri versiota: M191B ja M191L, jotka olivat kehitysversioita edelliskauden M191:stä, ja M192, joka oli uusi auto.


title: Minardi

text: Keskeytyksien lisäksi kauteen mahtui muutama kymmenen parhaan joukkoon sijoittuminen ja yksi pistesija, jonka Fittipaldi saavutti Japanin GP:stä. Alex Zanardi korvasi loukkaantuneen Fittipaldin Britannian GP:stä Unkarin GP:hen, mutta hän karsiutui kahdesta kilpailusta, eikä hän onnistunut kertaakaan ajamaan maaliin asti. Myös Fittipaldi ja Morbidelli karsiutuivat joistain kilpailuista. Fittipaldi kaiken kaikkiaan kolmesta ja Morbidelli yhdestä, Unkarin GP:stä. Unkarin GP oli pettymys, sillä juuri siitä kilpailusta sekä Morbidelli että Zanardi karsiutuivat.


title: Minardi

text: Koko kaudella talli saavutti yhden MM-pisteen. Lopullinen sijoitus valmistajien MM-sarjassa oli kahdestoista.


title: Minardi

text: Kaudella 1993 kuljettajana jatkoi Christian Fittipaldi, joka sai tallikaverikseen italialaisen Fabrizio Barbazzan. Talli sai kaudeksi 1993 M193-autoonsa Fordin moottorit. Rengastoimittajana jatkoi kolmatta vuotta peräkkäin Goodyear.


title: Minardi

text: Kausi alkoi hyvin. Fittipaldi sivusi Minardin parasta sijoitusta ajamalla Etelä-Afrikan GP:ssä neljänneksi. Hän saavutti sijoituksestaan kolme pistettä. Fabrizio Barbazza ajoi kaksi kertaa peräkkäin pistesijoille: ensin Euroopan GP:ssä ja sitten San Marinon GP:ssä. Molemmissa kilpailussa hän ajoi kuudenneksi ja sai yhden kummastakin pisteen. Barbazzalle keskeytyksiä kolme enemmän kuin Fittipaldille, joka onnistui ajamaan viidenneksi Monacon GP:ssä, ja oli hyvillä sijoilla Euroopan ja Espanjan kilpailuissa. Britannian GP:stä kauden loppuun Pierluigi Martini korvasi Barbazzan. Lisäksi Jean-Marc Gounon korvasi Fittipaldin kauden kahdessa viimeisessä kilpailussa. Pistesijoja ei Fittipaldin Monacon viidennen sijan jälkeen enää saavutettu, mutta sijoituksia kymmenen parhaan joukkoon sijoituttiin muutamaan otteeseen. Nykyisen pistelaskujärjestelmän (pisteitä kymmenelle parhaalle) mukaan Minardi olisikin saavuttanut lisäksi muutamasta kilpailusta pisteitä.


title: Minardi

text: Pisteitä kertyi kauden loppuun mennessä kaiken kaikkiaan seitsemän, mikä oli enemmän kuin millään aikaisemmalla kaudella. Sijoitus valmistajien MM-sarjassa oli kahdeksas.


title: Minardi

text: Kaudeksi 1994 Minardi yhdistyi Scuderia Italia -tallin kanssa, jotta tallin toiminta jatkuisi. Kuljettajina aloittivat nyt jo seitsemännellä eri kaudella tallissa ajanut Pierluigi Martini, joka sai tallikaverikseen Scuderia Italia -tallissa edellisellä kaudella ajaneen Michele Alboreton. Pienten tallien joukko alkoi 1990-luvun puolivälin lähestyessä kutistua, minkä takia Minardi alkoi vähitellen siirtyä tallien keskikastista kohti häntäpäätä. Kaudella 1994 Minardin M193B- ja M194-autoissa oli Fordin moottorit ja Goodyearin renkaat.


title: Minardi

text: Kausi oli melko samanlainen kuin kausi 1993. Siihen kuului tasaisesti keskeytyksiä ja maaliin ajamisia sekä muutama pistesija. Alboreto ajoi kuudenneksi Monacon GP:ssä ja saavutti yhden pisteen. Sitä ennen hän oli joutunut keskeyttämään kolmessa edellisessä kilpailussa. Martini ajoi pisteille Espanjan GP:ssä ja Ranskan GP:ssä. Molemmissa hän ajoi sijalle viisi, vaikka lähti kilpailuun ruuduista 18 ja 16. Pistesijojen lisäksi Alboreto ja Martini ajoivat kymmenen parhaan joukkoon seitsemän kertaa.


title: Minardi

text: Kauden päätyttyä Alboreto ja Martini olivat keränneet pisteitä yhteensä viisi. Viidellä pisteellään talli sijoittui valmistajien MM-sarjassa sijalle kymmenen.


title: Minardi

text: Kauden päätteeksi Michele Alboreto lopetti vuonna 1981 alkaneen Formula 1 -uransa.


title: Minardi

text: Vaikka kaudella 1995 Minardit keskeyttivät vähemmän, kertyi pisteitä vähemmän kuin kaudella 1994: vain yksi. Kuljettajina aloittivat Pierluigi Martini ja italialainen Luca Badoer, joka korvasi tallissa eläkkeelle jääneen Michele Alboreton. M195:ksi nimetyssä autossa oli Fordin V8-moottori ja Goodyearin renkaat.


title: Minardi

text: Kauden aikana sekä Martini että Badoer ajoivat melko tasaisesti maaliin asti. Kauden puoleenväliin mennessä he olivat sijoittuneet kymmenen parhaan joukkoon yhteensä neljä kertaa, mutta pistitili ei ollut kummallakaan vielä auennut. Kauden yhdeksännen kilpailun, Saksan GP:n, jälkeen Martini kuitenkin sai potkut tallista. Loppukaudeksi hänet korvasi portugalilainen Pedro Lamy, joka oli kahdella edellisellä kaudella ajanut yhteensä kahdeksan kilpailua Lotus-tallissa.


title: Minardi

text: Lamyn sijoitukset kauden kahdeksassa viimeisessä kilpailussa olivat parempia kuin Badoerin. Hän onnistui kauden päättäneessä Australian GP:ssä ajamaan kuudennelle sijalla, ja sai näin yhden pisteen. Hänestä tuli ensimmäinen pisteille ajanut portugalilaiskuljettaja. Muita pistesijoja talli ei kaudella saavuttanut.


title: Minardi

text: Australiasta saadun yhden pisteen ansiosta Minardi sijoittui valmistajien sarjassa sijalle kymmenen.


title: Minardi

text: Potkut kesken saanut Pierluigi Martini jäi eläkkeelle formuloista. Hän ajoi Minardi-tallissa kaikkiaan kahdeksalla eri kaudella ja saavutti tallille 20 MM-pistettä.


title: Minardi

text: Kaudella 1996 Benettonin silloinen tallipäällikkö Flavio Briatore osti osan Minardista. Koska hän ei pystynyt myymään osuuttaan British American Tobaccolle kuten hän olisi toivonut, hän myi osuutensa Gian Carlo Minardille ja Fondmetal-tallin entiselle omistajalle Gabriele Rumille.


title: Minardi

text: Kaudella kävi ilmi pienempien tallien poistumisesta aiheutunut Minardin putoaminen lähemmäksi viimeisiä sijoja. Talleja, joiden kanssa Minardi oli tavallisesti taistellut välillä kymmenen parhaan joukkoon pääsystä, oli pikkuhiljaa poistunut sarjasta. Näitä olivat muun muassa Larrousse, Dallara ja Fondmetal. Kauden 1996 kuljettajina Minardilla aloittivat Pedro Lamy ja tulokaskuljettaja Giancarlo Fisichella. Tallin käyttämä M195B-auto oli kehitysversio kauden 1995 autosta. Myös siinä oli Fordin moottorit ja Goodyearin renkaat.


title: Minardi

text: Minardin oli tyytyminen edelliskausia huonompiin sijoituksiin. Edelliseen kauteen verrattuna keskeytyksiä tuli enemmän, eikä kymmenen joukkoon päästy kuin neljä kertaa, kun 1995 päästiin kymmenesti. Brasilialainen Tarso Marques ajoi Fisichellan tilalla kauden toisessa ja kolmannessa kilpailussa Brasilian ja Argentiinan GP:issä. Fisichella ajoi seuraavat seitsemän kilpailua, joista hän keskeytti neljässä. Giovanni Lavaggi korvasi hänet kauden kuudessa viimeisessä kilpailussa, mutta hän karsiutui kahdessa niistä.


title: Minardi

text: Kausi 1996 ei tuottanut Minardille yhtään MM-pistettä. Samalla yhteistyö Fordin ja Goodyearin kanssa päättyi tähän kauteen. Talli ehti ajaa Goodyearin renkailla kahdeksan kautta ennen vaihtamista Bridgestonen renkaisiin kaudeksi 1997.


title: Minardi

text: Kaudeksi 1997 Minardi vaihtoi moottoritoimittajakseen Hartin ja rengastoimittajakseen Bridgestonen, joka oli F1-sarjassa ensimmäistä kauttaan. Kauden alkaessa M197-autoa ajoivat tulokaskuljettaja Jarno Trulli ja kuudetta kauttaan formuloissa ajanut Ukyō Katayama.


title: Minardi

text: Kausi 1997 oli melko samanlainen kuin 1996, mutta tällä kertaa kukaan Minardin kuljettajista ei karsiutunut kilpailusta. Trulli onnistui ajamaan kahdesti kymmenen parhaan joukkoon, molemmilla kerroilla yhdeksänneksi, kunnes hän siirtyi Prost-talliin. Häntä korvaamaan tuli Tarso Marques. Katayama ja Marques keskeyttivät noin puolet kauden lopuista kilpailuista, eivätkä he saavuttaneet koko kautena yhtään MM-pistettä.


title: Minardi

text: Talli jäi ainoana tallina ilman pisteitä kauden päätteeksi, jos mukaan ei lasketa vain yhteen kilpailuun osallistunutta Lola-tallia. Pisteetön kausi oli tallille jo toinen perättäinen ja yhteensä kuudes.


title: Minardi

text: Kausi 1998 jatkui samalla lailla kuin kausi 1997. Tällä kertaa tallin M198-autoa ajoivat Prostilla kaksi pistettä saavuttanut japanilainen Shinji Nakano ja tuloskauttaan ajanut argentiinalainen Esteban Tuero. Minardilla oli tällä kaudella käytössään yhden kauden tauon jälkeen Fordin moottorit. Lisäksi talli käytti Bridgestonen urallisia renkaita.


title: Minardi

text: Esteban Tuero onnistui ajamaan maaliin asti neljässä kilpailussa, kun taas Nakano ajoi kymmenessä kilpailussa. Kumpikaan ei karsiutunut kilpailusta kertaakaan. Molemmat kuljettajat ajoivat täyden kauden. Silloin tällöin jompikumpi kuljettajista pääsi kymmenen parhaan joukkoon. Nykyisten sääntöjen mukaan Minardi olisikin saavuttanut viisi pistettä, mutta koska pisteitä jaettiin tuolloin vain kuudelle parhaalle, ei talli saavuttanut pisteen pistettä.


title: Minardi

text: Kausi päättyi Tueron kannalta harmillisesti. Japanin GP:ssä hän törmäsi Toranosuke Takagin perään Suzukan radan viimeisessä shikaanissa, koska hän painoi vahingossa kaasua jarrun sijaan. Tilanne päättyi pieneen käsirysyyn. Takagin ja Tueron kolarin seurauksena radalle jäi autoista irronnutta romua, johon muutamaa kierrosta myöhemmin ajoi mestaruudesta taistellut Michael Schumacher. Schumacherin rengas puhkesi ja hän joutui keskeyttämään, ratkaisten mestaruustaiston Mika Häkkisen hyväksi. Kauden jälkeen Tuero jätti formulat ja siirtyi muualle kilpailemaan.


title: Minardi

text: Pisteetön kausi oli tallille jo kolmas perättäinen.


title: Minardi

text: Kausi 1999 oli jonkin verran parempi kuin kausi 1998, sillä talli onnistui saavuttamaan yhden MM-pisteen ja sijoitukset olivat muutenkin parempia. M01-autoa ajoivat tallissa kaudella 1995 ajanut Luca Badoer ja ensimmäistä kauttaan ajanut espanjalainen Marc Gené.


title: Minardi

text: Seitsemän ajetun kilpailun jälkeen Minardin kuljettajat olivat onnistuneet ajamaan kuudesti kymmenen parhaan joukkoon. Pisteitä he eivät tosin vielä saavuttaneet. Sateen sotkema Euroopan GP oli kuitenkin kauden kohokohta. Moni huippukuljettaja keskeytti kilpailussa, minkä ansiosta Gené onnistui nousemaan kuudenneksi. Tilanne näytti kuitenkin eräässä vaiheessa paljon paremmalta, kun Badoer ajoi neljäntenä ja Gené kuudentena. Badoer joutui kuitenkin keskeyttämään neljänneltä sijaltaan, jonka jälkeen Badoer puhkesi kyyneliin autonsa viereen. Kilpailun loppuvaiheilla viidenneksi noussut Gené joutui Mika Häkkisen ohittamaksi, minkä takia Gené putosi kuudenneksi. Pisteen myötä kolme kautta kestänyt pisteetön ajanjakso päättyi.


title: Minardi

text: Talli sijoittui yhden pisteensä turvin valmistajien MM-sarjassa kymmenenneksi, ja voitti British American Racing -tallin eli BAR-tallin.


title: Minardi

text: Vuosituhannen vaihduttua myös auton väritys vaihtui keltaiseksi. Kaudella 2000 kuljettajana jatkoi kaudella 1999 tallille pisteen saavuttanut Marc Gené, joka sai tallikaverikseen Gastón Mazzacanen. M02-autossa oli Fondmetal-merkkiset moottorit.


title: Minardi

text: Kaudella 2000 keskeytyksiä tuli muihin kausiin verrattuna melko vähän, mutta sijoitukset olivat huonoja. Molemmat autot keskeyttivät vain kauden seitsemännessä kilpailussa, Monacon GP:ssä. Eroa heidän keskeytyksillään oli vain kierros. Kauden paras tulos oli Genén ajama kahdeksas sija, minkä hän saavutti kaksi kertaa. Sitä paremmalle sijalle kumpikaan kuljettajista ei kuitenkaan yltänyt eikä pisteitäkään siten kaudella tullut.


title: Minardi

text: Pisteittä jääneen Minardin lisäksi myös Prost-talli jäi pisteittä. Koska Minardin tulokset olivat keskimäärin Prostin tuloksia parempia, sijoittui Minardi valmistajien MM-sarjasa Prostin edelle, vaikkakin sijoitus oli jaettu viimeinen sija.


title: Minardi

text: Kauden vaihduttua australialaisesta Paul Stoddartista oli tullut tallin uusi omistaja, koska Gabriele Rumi oli kuolemaisillaan syöpään. Hän uudisti muun muassa autojen nimeämiskäytäntöä siten, että autojen nimien kaksi ensimmäistä kirjainta olivat hänen nimikirjaimensa PS. Yhden kauden kestänyt keltainen väritys sai väistyä kaudella 2001, kun uuden omistajan myötä väritys vaihtui mustaksi.


title: Minardi

text: Kauden 2001 kuljettajina olivat espanjalainen tulokaskuljettaja Fernando Alonso ja paluun tehnyt Tarso Marques, joka kuitenkin joutui väistymään tallista kauden kolmessa viimeisessä kilpailussa, jolloin hänet korvasi ensimmäinen malesialainen kuljettaja Alex Yoong. Talli käytti PS01-autoissaan European-nimisiä moottoreita ja ensimmäistä kertaa historiassaan Michelinin renkaita. Talli käytti autoissaan samoja moottoreita kuin millä se kilpaili edellisellä kaudella. Jo pelkästään tämän takia talli oli moottoritehoiltaan noin sata hevosvoimaa muita jäljessä.


title: Minardi

text: Ensimmäistä kauttaan ajanut Alonso pystyi parempiin suorituksiin kuin Marques. Neljässätoista kilpailussa, jossa Alonso ja Marques ajoivat tallikavereina, Alonso ajoi maaliin seitsemästi ja Marques viidesti. Marquesin korvannut Yoong onnistui ajamaan kolmesta kilpailustaan kerran maaliin.


title: Minardi

text: Kauden ensimmäisessä kilpailussa Australian GP:ssä tallilla ei ollut vara-autoa ollenkaan. Tarso Marques ajoi aika-ajoissa 107 %:n karsinta-ajan alle ja joutui lisäksi käyttämään Alonson autoa. Tuomaristo kuitenkin poikkeuksellisesti päästi hänet kuitenkin kilpailuun tallin vedottua teknisiin ongelmiin ja vara-auton puuttumiseen. Talli sai vara-autonsa kuitenkin jo seuraavaan kilpailuun Malesian GP:hen. Belgian GP:n aika-ajoissa kumpikaan autoista ei alittanut 107 prosentin karsintarajaa, mutta tuomaristo päätti antaa tallin osallistua itse kilpailuun lähinnä huonojen sääolosuhteiden takia. Samalla lailla kävi myös Arrows-tallille.


title: Minardi

text: Pisteitä talli ei kaudella 2001 kuitenkaan saavuttanut.


title: Minardi

text: Kaudeksi 2002 Minardi siirtyi käyttämään Asiatechin moottoreita. Kuljettajina olivat edellisellä kaudella kolme kilpailua ajanut Alex Yoong, ja esikoiskauttaan ajanut australialainen Mark Webber. PS02-autossa oli Asiatechin moottorien lisäksi Michelinin renkaat.


title: Minardi

text: Talli onnistui katkaisemaan kaksi vuotta kestäneen pisteettömän ajanjaksonsa heti avauskilpailussa Australian GP:ssä, jossa kotikilpailuaan ajanut tulokaskuljettaja Mark Webber ajoi viidenneksi. Hän saavutti siis ensimmäiset pisteensä heti ensimmäisessä kilpailussaan ja vieläpä tallilla, joka oli kaukana kärkitaisteluista. Webber onnistui kauden kuluessa ajamaan useaan kertaan lähelle kymmenen parhaan joukkoa, ja ylsikin sinne avauskilpailun jälkeen kahdesti.


title: Minardi

text: Kesäkuussa 2002 Minardin uutisoitiin saaneen tv-rahat, jotka jäivät maksamatta edellisellä kaudella konkurssiin menneelle Prost-tallille. Summan suuruus oli noin 12 miljoonaa Yhdysvaltain dollaria. Summa toi tallille jonkin verran taloudellista helpotusta. Päätös oli lopulta myös muiden F1-tallien hyväksymä, mutta rahanjakoa vastustivat muun muassa McLarenin tallipäällikkö Ron Dennis ja Arrowsin tallipäällikkö Tom Walkinshaw.


title: Minardi

text: Kenties turhauttavin kilpailu tallille oli Espanjan GP. Tallilla oli koko viikonlopun ongelmia auton siipien kanssa. Lauantaina Yoongin autosta irtosi etusiipi, kun hän ylitti rataa reunustanutta kanttikivitystä. Sunnuntaiaamun lämmittelyssä vuorostaan Webberin autosta irtosi takasiipi, kun hän jarrutti pääsuoran päässä. Kumpikaan kuljettajista ei kuitenkaan loukkaantunut tilanteissa. Talli päätti lopulta vetäytyä itse kilpailusta turvallisuussyihin vedoten. Paul Stoddartin mielestä olisi ollut vastuutonta ajattaa autoja kilpailussa, koska ongelmien vika ei ollut tiedossa.


title: Minardi

text: Alex Yoongin kausi ei mennyt Webberiin verrattuna erityisen hyvin. Vaikka hän sijoittui Australiassa hyvin seitsemänneksi, ajoi hän maaliin enää neljässä kilpailussa koko kaudella. Lisäksi hän karsiutui 107 %:n säännön takia kolmesta kilpailusta. Paul Stoddart harkitsikin Saksan GP:n aika-ajojen alla siirtävänsä Yoongin testikuljettajaksi, koska karsiutui aika-ajoissa, ja jäi Webberin aika-ajokierrosajalle kaksi sekuntia. Talli päätyi lopulta ratkaisuun, jonka mukaan Anthony Davidson korvaisi hänet. Davidson ajoi kuitenkin vain Unkarin ja Belgian GP:issä, minkä jälkeen Yoong ajoi kauden lopuissa kilpailuissa. Molemmat Davidsonin kilpailut päättyivät keskeytykseen.


title: Minardi

text: Hyvästä avauskilpailusta huolimatta talli ei onnistunut loppukaudella saavuttamaan enää yhtään pistettä. Ainoiksi pisteiksi jäivät Webberin saavuttamat kaksi pistettä. Minardi sijoittui valmistajien MM-sarjassa jaetulle viimeiselle sijalle Toyotan ja Arrowsin kanssa.


title: Minardi

text: Kaudella 2003 tallin autoja ajoivat paluun formuloihin tehnyt Jos Verstappen ja tulokaskuljettaja Justin Wilson. Verstappenin kanssa kuljettajanpaikasta taisteli Christijan Albers, mutta talli päätyi lopulta Verstappeniin. Tanskalainen Nicolas Kiesa korvasi Wilsonin Saksan GP:stä kauden loppuun, koska Wilson siirtyi Jaguar-talliin. Minardilla oli PS03-autoissaan käytössä Cosworthin V10-moottorit ja Bridgestonen renkaat. Kaudeksi 2003 talli menetti kaupallisen johtajansa Rupert Manwaringin, joka siirtyi Lola Carsin toimitusjohtajaksi.


title: Minardi

text: Kaudeksi 2003 vaihdettiin pistelaskujärjelmää. Uuden järjestelmän mukaan kahdeksan parasta sijaa ovat pistesijoja. Tästä huolimatta Minardi ei koko kaudella onnistunut keräämään yhtään MM-pistettä. Kauden jälkimmäisellä puoliskolla kuljettajat onnistuivat kuitenkin ajamaan autonsa useimmiten maaliin asti. Esimerkiksi Kiesa ei keskeyttänyt yhdessäkään ajamassaan kilpailussaan.


title: Minardi

text: Talli ilmoitti 22. toukokuuta 2003, että sitä sponsoroivan alankomaalaisen tietokoneyhtiön lisäämään tuen myötä tallin väritys muuttuisi Monacon GP:stä lähtien. Kyseisestä yhtiöstä tuli samalla tallin pääsponsori. Tallin uusi väritys oli mustavalkoinen. Sponsorin lisäksi helpotusta tallin taloudelliseen tilanteeseen toi Bernie Ecclestone, joka osti osan tallista Kanadan GP:n alla. Osto liittyy siihen, kun Minardi joutui pienoisiin kahnauksiin muiden tallien kanssa raha-asioista. Paul Stoddart uhkasi estävänsä kaudeksi 2004 suunnitteilla olleet yksimielisyyttä vaatineet sääntömuutosehdotukset, koska Minardille ei maksettu kauden alussa sovittua tukipakettia. Syy Ecclestonen pikaiseen ostopäätökseen oli se, kun hän ymmärsi, että tilanteesta voisi tulla lajille haitallinen. Jos Minardi olisi mennyt konkurssiin, olisi kaksi tallia joutunut ajattamaan kilpailuissa kolmatta autoa, koska sääntöjen mukaan autoja tulee olla lähtöruudukossa vähintään kaksikymmentä.


title: Minardi

text: Piristystä kauteen toi lisäksi Ranskan GP:n perjantain aika-ajot, jossa kärjessä olivat Minardin kuljettajat Verstappen ja Wilson. Erikoinen tilanne syntyi vaihtelevista sääolosuhteista. Viimeisinä radalle lähteneet Minardit pääsivät ajamaan kierroksensa kuivalla radalla, kun taas lähes kaikki muut joutuivat ajamaan kostealla radalla. Wilson tosin pudotettiin luettelon viimeiseksi, koska hänen autonsa havaittiin alipainoiseksi. Lauantain aika-ajoissa Minardeilla ei kuitenkaan mennyt hyvin, vaan he joutuivat lopulta lähtemään kilpailuun ruuduista 19 ja 20 eli takarivistä. Molemmissa aika-ajoissa jokainen kuljettaja ajoi vuorollaan yhden nopean kierroksen.


title: Minardi

text: Talli uhkasi aiheuttaa sekasorron formuloihin Britannian GP:n lähestyessä. Talli ilmoitti poistavansa autoistaan kaikki kuljettajia auttavat apuvälineet kuten luistoneston ja jopa juomapullot. Syynä tähän on se, että Stoddart kertoi tulkinneensa sääntöjä niin, että Britannian GP:stä lähtien kaikki kuljettajien apuvälineet ovat kiellettyjä. Mielenkiintoisen tilanteesta teki se, että jos Minardi osallistuisi ainoana tallina kilpailuun ilman kuljettajien apuvälineitä, olisi mahdollisuus, että muut tallit hylättäisiin sääntöjenvastaisten autojen takia. Tällöin Minardi julistettaisiin voittajaksi. Viikon kuluttua Stoddartin kerrottua tämän hän kertoi luopuneensa uhkauksesta. Syyksi hän kertoi, että loppukauden säännöt olivat hänelle selkeät. Kuljettajan apuvälineet kieltävästä sääntömuutoksesta lopulta luovuttiin.


title: Minardi

text: Talli ei saavuttanut kaudella yhtään MM-pistettä, ja jäi sen takia valmistajien MM-sarjassa viimeiselle sijalle. Kausi jäi Minardin historian viimeiseksi pisteettömäksi kaudeksi. Kausi oli lisäksi Verstappenin viimeinen F1-kausi.


title: Minardi

text: Kaudella 2004 Minardilla ajoi kaksi tulokaskuljettajaa: unkarilainen Zsolt Baumgartner ja italialainen Gianmaria Bruni. Tallilla oli kauden 2003 tapaan käytössään Cosworthin V10-moottorit ja Bridgestonen renkaat. Auto oli nimeltään PS04B.


title: Minardi

text: Kauteen kuului paljon keskeytyksiä ja huonoja sijoituksia. Kauden kohokohta oli Yhdysvaltain GP, jossa Baumgartner onnistui ajamaan kahdeksanneksi, ja saavutti uransa ensimmäisen pisteensä ja tallin ensimmäisen pisteen sitten kauden 2002 Australian GP:n. Baumgartner itse piti pistesijaansa suorastaan ihmeenä. Pistesijasta huolimatta kausi 2004 oli tuloksien perusteella tallin huonoin 2000-luvulla, Paul Stoddartin mielestä huonoin jopa koko Minardin historiassa. Hän kertoi tallin jäävän kärjelle noin kaksi sekuntia per kierros, mikä ei ollut erityisen huonosti. Tilannetta kuitenkin huononsi se, että kärkitallit saivat jatkuvasti autoistaan nopeampia.


title: Minardi

text: Tallin oikeastaan ainoa oljenkorsi aika-ajoissa ja kilpailuissa oli sää. Stoddart kertoi muun muassa Ranskan GP:n aikoihin toivovansa lisää sadetta ja epävakaista säätä. Sään ansiosta he voisivat saavuttaa aika-ajoissa paremman lähtöruudun kilpailuun. Lisäksi itse kilpailussa saattaisi tapahtua esimerkiksi ulosajoja, jolloin heidän sijoituksensa voisivat parantua.


title: Minardi

text: Minardin urheilutoimenjohtaja John Walton menehtyi 9. heinäkuuta. 47-vuotiaana kuollut Walton oli saanut saman viikon maanantaina sydänkohtauksen, minkä takia hän oli joutunut sairaalahoitoon. Hän kuitenkin kuoli sairaalassa perjantaina. Kunnioittaakseen Waltonin poismenoa talli osallistui Britannian GP:hen ilman mainoksia. Autojen kyljissä oli teksti "John Boy", jossa o-kirjaimet olivat sydämiä. Kilpailupäivän aamuna Waltonin muistoksi pidettiin hiljainen hetki. Hänen kerrotaan olleen pidetty henkilö varikolla.


title: Minardi

text: Talli sijoittui yhdestä pisteestään huolimatta valmistajien MM-sarjassa viimeiselle sijalle.


title: Minardi

text: Kausi 2005 oli tallin viimeinen F1-sarjassa. Kyseisellä kaudella tallin PS04B- ja PS05-autoja ajoivat Christijan Albers, Patrick Friesacher ja Robert Doornbos. Doornbos korvasi Friesacherin Saksan GP:stä kauden loppuun. Minardilla oli kahden edellisen kauden tapaan käytössään Cosworthin moottorit ja Bridgestonen renkaat.


title: Minardi

text: Kausi alkoi Minardin kannalta epämukavissa merkeissä. Talli ei ollut kyennyt tekemään autoistaan kauden 2005 sääntöjen mukaisia, eikä se saanut osallistua perjantain harjoituksiin. Stoddart olisi halunnut tallinsa osallistuvan kauden avauskilpailuun Australian GP:hen tallin viimevuotisella autolla. Tätä kuitenkin vastusti muun muassa Ferrari-talli ja Red Bullin tallipäällikkö Christian Horner. Paul Stoddart päätti turvautua oikeusistuimeen saadakseen tallin autot kauden ensimmäiseen kilpailuun. Hän kuitenkin sanoi tallin olevan kielteisen päätöksen varalta valmis tekemään autoista sääntöjen mukaiset "vaikka rautasahalla". Stoddart kuitenkin veti valituksena tuomioistuimesta pois. Talli sai lopulta muokattua autoistaan sääntöjen mukaiset ja pystyi siten osallistumaan lauantaina järjestettyihin aika-ajoihin. Sijoitukset aika-ajoissa olivat lopulta 15 ja 16.


title: Minardi

text: Kausi ei ollut menestys, vaikka talli saavuttikin enemmän pisteitä kuin kymmenellä edellisellä kaudella yhteensä. Syynä tähän oli se, että kaikki Michelin renkaita käyttäneet kuljettajat joutuivat turvallisuussyistä vetäytymään Yhdysvaltain GP:stä. Vain Bridgestonen renkaita käyttäneet kuljettajat, joita oli kuusi, osallistuivat kilpailuun. Minardi-kuljettajat sijoittuivat kilpailussa viimeisiksi, mutta koska nuo sijat olivat viisi ja kuusi, saivat he seitsemän MM-pistettä.


title: Minardi

text: Talli sijoittui valmistajien MM-sarjassa viimeiselle sijalle. Kausi jäi Minardin viimeiseksi, sillä Paul Stoddart myi tallin energiajuomayhtiö Red Bullille. Se nimesi tallin Scuderia Toro Rossoksi, ja se on osallistunut F1-sarjaan kaudesta 2006 lähtien.Paul Stoddart kertoi olevansa valmis myymään tallin, kunhan vain oikea ostaja löytyisi. Stoddartin mukaan 41 eri tahoa olisi lähestynyt häntä ostoaikeissa. Stoddartin kriteerit tallin myymiselle olivat, että uusi ostaja pystyisi viemään tallia kohti kärkeä kilpailuissa. Energiajuomayhtiö Red Bull, jolla jo oli oma talli Red Bull Racing, päätti perustaa toisen tallin uusien kuljettajalupauksien löytämiseksi.


title: Minardi

text: Useiden viikkojen spekuloinnin jälkeen 10. syyskuuta 2005 Red Bull ilmoitti ottavansa tallin haltuunsa 1. marraskuuta ja ajattavansa sitä tulokastallinaan kaudella 2006.


title: Minardi

text: Kaudeksi 2006 moottorisäännöt vaihtuivat siten, että moottorien tuli olla edellisten 3,0-litraisten V10:ien sijaan 2,4-litraisia V8:ja. Minardille oli kaudella 2005 annettu lupaus siitä, että sen varojen säästämiseksi se saisi kilpailla kierrosrajoitteisella vanhoilla moottoreilla. Red Bullin ostettua tallin sopimus oli kuitenkin vieläkin pitävä, joten se sai käyttää vanhoja moottoreita. Uusi talli nimettiin aluksi nimelle Squadra Toro Rosso, mutta se vaihdettiin myöhemmin Scuderia Toro Rossoksi.


title: Minardi

text: Vaikka Minardi ei enää F1-sarjassa olekaan, Minardi-nimi esiintyy muualla moottoriurheilussa. 30. tammikuuta 2006 Gian Carlo Minardi ilmoitti ostaneensa Paul Stoddartilta oikeudet Minardi-nimeen. Hän ilmoitti lisäksi yhtiökumppanuudestaan tunnetun GP Racing -tallin, joka työllistää hänen poikaansa Giovannia, kanssa Euro 3000 -sarjan juniortasolla. Tallin nimeksi tuli Minardi Team by GP Racing. Talli on menestynyt sarjassa, ja saavutti muun muassa Span radalla palkintosijan kesäkuussa 2006. 3. lokakuuta Minardin ilmoitettiin yhdistävän voimavaransa Piquet Sports -tallin kanssa GP2-sarjassa kaudeksi 2007.


title: Minardi

text: 28. maaliskuuta 2006 Paul Stoddart ilmaisi kiinnostuksensa siirtyä Formula 1 -sarjaan kaudeksi 2008 tallin nimenä 'European Minardi F1 team Ltd'. Yritys kuitenkin epäonnistui, sillä David Richardsin Prodrive hyväksyttiin Minardin sijasta sarjaan. Marraskuun kolmas päivä Stoddart kertoi ajattavansa tallia Champ Car -sarjassa seuraavalla kaudella. Stoddart kertoi Reutersille, että oli melkein varma asia, että Minardi olisi Champ Carissa vuonna 2007. Joulukuussa vahvistettiin, että Paul Stoddart oli ostanut CTE Racing-HVM -CC-tallin ja että talli nimettäisiin Minardi Team USA -nimiseksi. Stoddart säilyttää oikeuden käyttää Minardi-nimeä brittiläisenä rekisteröityneenä yhtiönä.


title: Minardi

text: * Australian GP:ssä 2004 Leinders ei päässyt ajamaan harjoituksissa, sillä hän ei saanut ajamiseen vaadittavaa superlisenssiä.


title: Vuoriseepra

text: Vuoriseepra ("Equus zebra") on yksi kolmesta seepralajista. Se elää lounaisen Afrikan vuoristoseuduilla. Vuoriseepralla on kaksi alalajia, jotka eroavat toisistaan niin paljon, että niitä voitaisiin pitää myös erillisinä lajeina:


title: Vuoriseepra

text: Kapinvuoriseeproja eli kapmaanvuoriseeproja elää Kapmaalla Etelä-Afrikassa. Vuonna 1937 niitä oli jäljellä enää noin 45 yksilöä, mutta suojelutoimien ansiosta niitä on nykyään noin 350. Alalaji on kuitenkin yhä uhanalainen ja vaarantunut. Hartmanninvuoriseeprat elävät Namibiassa, jossa niitä on arviolta 15 000. Vaikka ne eivät ole suorastaan uhanalaisia, niiden lukumäärä on kuitenkin vain kahdeksasosa 1900-luvun alun määrästä. Lukumäärän pienenemisen takia IUCN on arvioinut myös hartmanninvuoriseepran vaarantuneeksi.


title: Vuoriseepra

text: Vuoriseepran mustat raidat ovat leveämmät ja valkoiset raidat kapeammat kuin aroseepralla. Kokonaisuudessaan se on näin ollen tummemman näköinen. Se on 120–150 cm korkea ja painaa 260–370 kiloa. Hartmanninvuoriseepra on hieman suurempi kuin kapinvuoriseepra.


title: Vuoriseepra

text: Vuoriseeprat elävät laumoissa, joihin kuuluu yksi uros ja muutama naaras sekä näiden jälkeläiset. Vanhat syrjäytetyt urosseeprat voivat muodostaa omia laumojaan samoin kuin nuoret urosseeprat, joilla ei ole vielä omaa laumaa.


title: Augustus De Morgan

text: Augustus De Morgan (27. kesäkuuta 1806 – 18. maaliskuuta 1871) oli brittiläinen matemaatikko ja loogikko.


title: Augustus De Morgan

text: Hän syntyi Madrasin lähellä Intiassa. Hänen isänsä oli brittiarmeijan eversti. Matemaattisen lahjakkuuden Augustus lienee perinyt äitinsä puolelta. De Morgan muutti jo seitsenkuisena sylivauvana Intiasta Englantiiin. Hän meni 16-vuotiaana opiskelemaan Cambridgen yliopistoon, mutta ei saanut maisterinpapereita, koska ei suostunut osallistumaan uskonnolliseen kokeeseen. Hän muutti Lontooseen ja aloitti lakiopinnot, mutta kun University College London perustettiin, hän haki sieltä virkaa matematiikan alalta. Hän eteni matematiikan professoriksi 1828.


title: Augustus De Morgan

text: De Morgan kehitti kuuluisat De Morganin lait sekä vakiinnutti matemaattisen induktion. De Morgan -kraatteri on nimetty hänen mukaansa.


title: Bali

text: Bali on saari Pienillä Sundasaarilla Indonesiassa, kahdeksan astetta päiväntasaajan eteläpuolella. Balin pohjoispuolella on Jaavanmeri ja eteläpuolella Intian valtameri. Balin länsipuolella on Jaavan saari ja itäpuolella on Lombokin saari.


title: Bali

text: Bali muodostaa Indonesiassa oman provinssinsa, johon kuuluvat myös Balin kaakkoispuolella olevat pienet lähisaaret. Provinssin pinta-ala lähisaarineen on 5 780 km². Provinssin asukasluku on noin 4 150 000 (vuonna 2015). Balin pääkaupunki on Denpasar. Balilaiset muodostavat pääosan provinssin väestöstä. He puhuvat balin kieltä, mutta myös indonesiaa osataan yleisesti.


title: Bali

text: Balin kulttuuri on säilynyt ainutlaatuisena, saari on pysynyt hindulaisena saarekkeena keskellä islamilaista Indonesiaa. Balin ainutlaatuinen kulttuuri, trooppinen ilmasto ja luonnonnähtävyydet ovat tehneet Balista yhden maailman kuuluisimmista matkailukohteista.


title: Bali

text: Balin saari sijaitsee Pienillä sundasaarilla. Bali on saarijonon läntisin saari. Balinsalmi erottaa Balin sen länsipuolella sijaitsevasta Isoihin Sundasaariin kuuluvasta Jaavan saaresta. Kapeimmillaan Balinsalmi on 3,2 km. Balin itäpuolella, Lombokinsalmen toisella puolella on Lombokin saari. Lombokinsalmi on kapeimmillaan noin 35 km. Balin pohjoispuolella on Jaavanmeri ja eteläpuolella Intian valtameri. Balin provinssiin kuuluvat lisäksi pääsaaren kaakkoispuolella sijaitsevat kolme pientä saarta Nusa Penida, Nusa Lembongan ja Nusa Ceningan. Balin saaren pinta-ala on 5636 km² ja se on pohjois-eteläsuunnassa pisimmillään 87 km ja itä-länsisuunnassa 100 km.


title: Bali

text: Bali sijaitsee tyynenmeren tulirenkaaksi kutsutulla alueella, paikassa jossa indo-australian mannerlaatta ja euraasian laatta törmäävät. Balin alla on alityöntövyöhyke, jossa indo-australian laatta työntyy euraasian laatan alle. Tämän johdosta maanjäristykset ovat saarella yleisiä ja niiden aikaansaamat tsunamit ovat mahdollisia.


title: Bali

text: Mannerlaattojen törmäyskohdassa sijaitsevan Balin saaren maaperä on tuliperäistä ja sen vuoristo koostuu tulivuorista, jotka ovat jatke Jaavan vuoriketjulle. Korkein vuori ja saaren korkein kohta on 3 142 metriä korkea Gunung Agung. Se on aktiivinen tulivuori ja sen viimeisimmät purkaukset ovat tapahtuneet vuosina 1963 ja 2017. Vuoden 1963 purkaus tuhosi useita kyliä ja siinä sai surmansa 1500 ihmistä. Saaren aktiivisin tulivuori on Gunung Batur. Se on myös matkakohteena saaren merkittävin tulivuori. 30 000 vuotta sitten tapahtuneen Baturvuoren purkauksen on todettu olleen yksi tunnetun historian voimakkaimmista tulivuorenpurkauksista.


title: Bali

text: Saaren pohjoisella rannalla vuoren rinteet kohoavat jyrkästi merestä ja suurin osa asutuksesta on keskittynyt saaren eteläosaan. Vuorilta saavat alkunsa useat joet. Pisin joki on 75 km pitkä Ayung-joki.


title: Bali

text: Balin ja Lombokin välinen salmi on erityisen syvä ja se on myös osa huomattavaa eläinmaantieteellistä rajalinjaa, Wallacen linjaa. Eläimistöltään Bali, samoin kuin Sumatra ja Jaava, muistuttavat läheisesti Kaakkois-Aasian mannerta, Lombok ja sen itäpuolella olevat saaret sen sijaan eivät. Tämän oletetaan johtuvan siitä, että jääkaudella meren pinta oli huomattavasti nykyistä alempana, jolloin Sumatra, Jaava ja Bali yhdessä muodostivat Aasian mantereeseen liittyneen niemimaan, mutta Balin ja Lombokin välissä oli silloinkin syvä salmi, jota useimmat eläimet eivät kyenneet ylittämään.


title: Bali

text: Balin saarta ympäröivät koralliriutat. Saaren eteläisillä rannoilla hiekka on yleensä valkoista, kun taas pohjoisessa ja etelässä hiekka on mustaa.


title: Bali

text: Balin pääkaupunki ja saaren suurin kaupunki on etelärannikolla sijaitseva 800 000 asukkaan Denpasar. Toiseksi suurin kaupunki on pohjoisrannikolla sijaitseva siirtomaa-ajan pääkaupunki Singaraja, jossa on 133 000 asukasta. Muita merkittäviä kaupunkeja ovat Denpasarin esikaupunkialueella sijaitseva Kuta ja Denpasarin pohjoispuolella sijaitsevat Ubud ja Tabanan, joissa kussakin asuu noin 30 000 asukasta.